कोणतेही नाते जोडले जाण्यासाठी कधीकधी फार वेळ लागतो . पण , तेच नाते दुभंगण्यासाठी फक्त एखादा क्षणही पुरेसा असतो . २०१६ या वर्षात याचा प्रत्यय अनेक सेलिब्रिटी जोडप्यांना आला असावा . बऱ्याच वर्षांपासून चालत आलेल्या वैवाहिक नात्यात ऊद्भवलेल्या काही प्रसंगांमुळे काही प्रसिद्ध बी टाऊन जोड्यांनी विभक्त होण्याचा निर्णय घेतला होता . इशाच जोड्यांपैकी एक म्हणजे अभिनेता हृतिक रोशन आणि सुझान खान . दोन वर्षांपूर्वी हृतिक आणि सुझानच्या वैवाहिक नात्यात दुरावा आल्यामुळे या दोघांनीही वेगळे होण्याचा निर्णय घेतला आणि अनेकांना त्यांच्या या निर्णयाने धक्काच बसला . पण , वैवाहिक नात्यात दुरावा आला असला तरीही हृतिक आणि सुझान त्यांच्यातील मैत्री आजही टिकून आहे . सोशल मीडियावर सध्या चर्चेत असणारे त्यांचे फोटो तरी निदान हेच सिद्ध करत आहेत . सुझान आणि हृतिक सध्या त्यांच्या दोन्ही मुलांसमवेत म्हणजेच रेहान आणि रिदानसमवेत दुबईला गेले आहेत . दुबईच्या सुरेख समुद्रकिनाऱ्यावरचा एक फोटो पाहिल्यावर अनेकांनी हृतिक आणि सुझान पुन्हा एकत्र येण्याच्या विचारात असल्याचा अंदाज बांधायला सुरुवात केली आहे . दरम्यान , सुझानच्या इन्स्टाग्राम अकाऊंटवरुन पोस्ट करण्यात आलेल्या या फोटोंचे कॅप्शन पाहता रोशन कुटुंबाची ही ‘परफेक्ट फॅमिली मोमेंट’ आहे असेच म्हणावे लागेल . विभक्त झाल्यानंतर हृतिक आणि सुझान एकत्र दिसण्याची ही काही पहिलीच वेळ नाही . गेल्या महिन्यापासून दुसऱ्यांदा हृतिक आणि सुझानला एकत्र पाहिले गेले आहे . काही दिवसांपूर्वीच मुंबईत या दोघांनाही त्यांच्या मुलांसोबत पाहिले गेले होते . त्यावेळीही सोशल मीडियावर विविध चर्चांना आलेले उधाण पाहता सुझानने हे स्पष्ट केले होते की , ‘मी जसे नेहमीच म्हणत आले आहे , हृतिक आणि मी सर्वात आधी दोन मुलांचे पालक आहोत . त्यामुळे त्यांच्या पालनपोषणासाठीच आम्ही एकत्र आलो आहोत . जेणेकरुन आमच्या मुलांचे चांगले संगोपन होईल . आमच्या दोघांतर्फेही मुलांनाच सर्वप्रथम प्राधान्य दिले जाईल . त्यामुळे आम्ही मुलांसोबत जेवण्यासाठी बाहेर गेलो याचा अर्थ असा नाही की आम्ही सुट्टीवर गेलो आहोत’ , असे सुझान म्हणाली होती .


वैभव मांगले या हरहुन्नरी कलाकाराने स्त्री व्यक्तिरेखा साकारलेली ‘माझे पती सौभाग्यवती’ मालिका सर्व प्रेक्षकांचा निरोप घेणार आहे . ही मालिका जुलै महिन्यात संपणार असून त्याऐवजी एक नवी मालिका तुमच्या भेटीला येईल . गेल्यावर्षी २८ सप्टेंबरला ‘माझे पती सौभाग्यवती’ ही मालिका सुरु झाली होती . या मालिकेची कथा एका स्ट्रगलर अभिनेत्याची होती . यात वैभव मांगलेने दोन व्यक्तीरेखा साकारलेल्या आहेत . एक म्हणजे वैभव आणि दुसरी व्यक्तिरेखा म्हणजे लक्ष्मीची . तर वैभवच्या पत्नीची भूमिका नंदिता धुरी हिने साकारली आहे . दरम्यान , वैभवला नक्की कोणती चिंता सतावतेय असा प्रश्न त्याच्या पत्नीला पडला असून ती त्याचा शोध घेतेय . अशी कथा सध्या मालिकेत सुरु आहे . याचा अर्थ काही दिवसातच वैभवच्या पत्नीला सर्व सत्य कळेल आणि त्याचे खरे रुपही लोकांसमोर येईल . यावर मालिकेचा शेवट होईल . ‘माझे पती सौभाग्यवती’ मालिका जरी तुमचा निरोप घेत असली तरी येत्या १८ जूलैपासून रात्री ८ . ३० वा . ‘खुलता कळी खुलेना’ ही नवीन मालिका तुमच्या भेटीस येत आहे . या मालिकेचा पहिला प्रोमो नुकताच लॉन्च करण्यात आला . या मालिकेत ओमप्रकाश शिंदे आणि मयुरी देशमुख ही नवी जोडी आपल्याला पाहायला मिळेल . प्रोमो पाहता ही मालिका प्रेमावर आधारित असलेले याबाबत काही शंकना नाही . काही नात्यांना नाव नसतं ही या मालिकेची टॅग लाईन असून याची कथा काय असेल याबद्दलची उत्सुकता निर्माण झाली आहे .


बॉलिवूडमध्ये पदार्पण करावं अशी अनेकांची इच्छा असते . मात्र फार कमी जणांच्या वाट्याला ही संधी येताना दिसून येतं . सध्याच्या घडीला छोट्या पडद्यावरील अनेक कलाकार बॉलिवूडच्या वाऱ्या करताना दिसत आहे . काही दिवसापूर्वीच छोट्या पडद्यावरील अभिनेत्री मौनी रॉय गोल्ड या चित्रपटाच्या माध्यमातून बॉलिवूडमध्ये झळकली . तिच्याच पावलावर पाऊल ठेवत टेलिव्हिजन अभिनेत्री कृतिका कामराच्याही पदरात बॉलिवूडपट पडल्याचं पाहायला मिळत आहे . ‘कितनी मोहब्बत है’ , ‘कुछ तो लोग कहेंगे’ या मालिकांमध्ये झळकलेली अभिनेत्री कृतिका लवकरच नितीन कक्कड निर्मित ‘मित्रो’ या चित्रपटामध्ये झळकणार आहे . या चित्रपटात तिच्याबरोबर जॅकी भगनानी मुख्य भूमिका साकारणार आहे . त्यामुळे काही दिवसापूर्वी कृतिकाने या चित्रपटाविषयी तिचं मत व्यक्त केलं आहे . ‘टाईम्स नाऊ’नुसार , ‘१२ वर्षानंतर मला मोठ्या पडद्यावर काम करण्याची संधी मिळाली आहे . यापूर्वीही माझ्याकडे दोन चित्रपटांच्या ऑफर आल्या होत्या . या चित्रपटांसाठी मी होकारही दिला होता . मात्र काही कारणांसाठी या चित्रपटातून मला माघार घ्यावी लागली होती . मात्र आता मी खऱ्या अर्थाने बॉलिवूडमध्ये पदार्पण करणार असून मित्रो हा माझा पहिला चित्रपट असेल’ , असं कृतिका म्हणाली . पुढे ती असंही म्हणाली , ‘या चित्रपटापासून माझ्या बॉलिवूडच्या कारर्किदीला खऱ्या अर्थाने सुरुवात होणार आहे . या चित्रपटाला मी होकार दिल्यानंतर केवळ १५ दिवसांच्या आतच चित्रपटाचं चित्रीकरण सुरु झालं . मात्र आज मी प्रचंड खूश आहे . सध्या या चित्रपटाच्या चित्रीकरणामध्ये मी व्यस्त असून हा चित्रपट प्रेक्षखांच्या पसंतीत किती उतरतो हे पाहण्यासाठी मी उत्सुक आहे’ . दरम्यान , ‘पेल्ली चुपूलू’ या तेलुगू चित्रपटाचा हा हिंदी रिमेक असणार आहे . तेलुगू चित्रपटात विजय देवरकोंडा आणि रितू वर्मा हे मुख्य भूमिकेत दिसले होते . या चित्रपटाने राष्ट्रीय पुरस्कारदेखील पटकावला होता . नितीन कक्कर दिग्दर्शित या चित्रपटात कृतिका आणि जॅकीशिवाय प्रतिक बब्बर आणि गुजराती अभिनेता प्रतिक गांधी यांच्याही महत्त्वपूर्ण भूमिका असणार आहेत .


सच्चा नाटककार कोण जो तीन तास लोकांना खुर्चीला खिळवून ठेवतो तोच का ? पण जो नाटक रंगण्याआधीपासून सेट लावण्यासाठी धडपडत असतो लाइट्स बरोबर लागल्या की नाही हे पाहणाराही सच्चा नाटककार असू शकतो ना ? फक्त त्यांच्या चेहऱ्याला ओळख नसते एवढंच पण मेहनतही ते तेवढीच करतात . संपूर्ण नाटक ज्याच्या खांद्यावर असतं असा नाटकाचा निर्माताही सच्चा नाटककार आहेच की . . नेहमीच नवनवीन विषय घेऊन ते प्रेक्षकांचे मनोरंजन करायला येत असतात . कधी तर चाकोरी बाहेरचे विषयही मराठी रंगभूमीने अनेकदा बघितले आहेत काही पसंतीस पडले तर काहींना नकार मिळाला पण ते प्रेक्षकांसमोर आणण्याचं धाडस करणाऱ्या निर्मात्याला काय मिळतं याबद्दल सांगतोय , नाट्यनिर्माता राहुल भंडारे… खरं तर नाटक हे माझ्यासाठी व्यक्त होण्याचं माध्यम आहे . इथे तुम्ही त्या सर्व गोष्टी सांगू शकतात ज्यांचा तुम्हाला राग येतो अर्थात त्याची एक पद्धतही आहे . समाज प्रबोधन करण्याचं सर्वात उत्तम माध्यम म्हणून मी रंगभूमीकडे बघतो . रंगभूमी कधीच कोणाला रिकामी ठेवत नाही ती काही ना काही शिकवते . जी नाटकं यशस्वी झाली त्यांनी मला शिकवलं आणि जी नाटकं फारशी चालली नाही त्यांनी मला अनुभव दिला . तोच अनुभव उराशी घेऊन आता माझं ‘स्टॅच्यु ऑफ लिबर्टी’ हे अजून एक नाटक येत आहे . सध्या कोणती नावाजलेली व्यक्ती वारली तर तिचे पुतळे उभे केले जातात किंवा एखादं स्मारक बांधलं जातं . पण त्या माणसासाठीची आत्मियता मात्र कुठेच दिसून येत नाही . काही दिवसांनी डोळ्यांना सरावलेला तो पुतळाही दिसेनासा होतो . एकीकडे माणुसकी हरवत चालली असताना दुसरीकडे पुतळे उभारण्याचं प्रस्त वाढत आहे . अभिव्यक्ती स्वातंत्र्य पूर्णपणे गमावू की काय असा प्रश्न अनेकांना पडत आहे . पण नेमकी याच प्रश्नाचे उत्तर देणारे अद्वैत थिएटर्सच निर्मित ‘स्टॅच्यू ऑफ लिबर्टी’ हे नाटक येत आहे . येत्या १० जूनला औरंगाबादला या नाटकाचा शुभारंभाचा प्रयोग रंगणार आहे . औरंगाबाद येथील ज्येष्ठ रंगकर्मी दिलीप घारे , जयंत शेवतेकर , प्रा . रमाकांत भालेराव यांच्या या नाटकात प्रमुख भूमिका आहेत . ‘ठष्ट’ , ‘बॉम्बे १७’ , ‘करुन गेलो गाव’ , ‘जागो मोहन प्यारे’ , ‘एकदा पाहावं न करून’ अशी एकाहून एक वेगळ्या विषयांची नाटकं रसिकप्रेक्षकांना देणारा निर्माता अशी राहुल १५ वी कलाकृती प्रेक्षकांसमोर सादर करायला सज्ज झाला आहे . एकीकडे पुतळ्यांची उंची वाढत असताना माणसांची मनं मात्र खुजी होत चालली आहेत , जातीपाती , धर्माच्या नावावर देशाचे तुकडे पडत असताना आपण मात्र काहीच करू शकत नाही हे असं कुठपर्यंत चालणार आपला आवाज कधी कोणी ऐकणार की नाही या विषयावर हे नाटक भाष्य करतं . प्रसिद्ध लेखक अरविंद जगताप या नाटकाच्या माध्यमातून पहिल्यांदा दिग्दर्शन करत आहेत तर शाहीर संभाजी भगत यांनी या नाटकाला संगीत दिले आहे . मला नेहमीच चाकोरी बाहेरच्या गोष्टी करायला आवडतात . मी आतापर्यंत निर्मिती केलेल्या नाटकांकडे बघितलं तर हे प्रकर्षाने जाणवेल . कोणतीही नवीन गोष्ट करायला हिंमतीची गरज असते . एकदा का तुमच्यात ती हिंमत आली की मग पुढे येणाऱ्या अनेक समस्यांना तुम्ही सहज तोंड देऊ शकतात . एकदा ‘शिवाजी अंडर ग्राऊंड इन भिमनगर मोहल्ला’ नाटकाच्या प्रयोगाला एका पक्षाचे सुमारे १०० कार्यकर्ते मला मारायला आले होते . नाटक संपल्यवर मला मारण्यासाठी त्यांनी खास पक्षाचे झेंडे लावलेल्या काठ्या आणल्या होत्या . त्या सर्वांनीच ते नाटक पाहिलं आणि नाटक संपल्यावर त्या काठ्यांवरचे झेंडे खाली उतरवले आणि त्या काठ्या मला भेट म्हणून दिल्या . जर भविष्यात माझ्यावर कोणी हल्ला केला तर संरक्षणासाठी म्हणून त्यांनी त्या काठ्या भेट म्हणून दिल्या . त्या कार्यकर्त्यांना तेवढाच शिवाजी समजला होता जेवढा त्यांच्या नेत्याने त्यांना दाखवला होता . पण शिवाजी अंडर ग्राऊंडमुळे अजून १०० माणसं या नाटकाशी जोडली गेली याचा मला आनंद आहे . हे फक्त रंगभूमीच करू शकते हे पुन्हा एकदा प्रकर्षाने जाणवलं . शब्दांकन - मधुरा नेरूरकर madhura . nerurkar @ indianexpress . com


काही दिवसापूर्वी कलाविश्वात निर्माण झालेलं # MeToo मोहिमेचं वादळ आता काही अंशी शमलं आहे . या मोहिमेमध्ये अनेक महिलांनी त्यांच्यावर झालेल्या अन्यायाला वाचा फोडली होती . मात्र आता पुन्हा एकदा या मुद्द्यावर अभिनेत्रींनी आवाज उठवायला सुरुवात केल्याचं पाहायला मिळत आहे . नुकताच अभिनेत्री रिचा चड्ढाने तिचा # MeToo अनुभव शेअर केला आहे . एका चित्रपटासाठी गाण्याचं चित्रीकरण सुरु असताना नृत्यदिग्दर्शकाने माझ्याकडे विचित्र मागणी केल्याचं रिचाने शेअर केलेल्या अनुभवात म्हटलं आहे . गाण्यासाठी कोरिओग्राफर आम्हाला डान्स शिकवत होते . त्यावेळी माझी बेंबी नीट दिसत नसल्यामुळे मला कोरिओग्राफरने जीन्स कमरेखालती करण्यास सांगितल्याचं रिचाने म्हटलं आहे . ‘गाण्याचा सराव सुरु असताना मी हाय वेस्ट जीन्स घातली होती . त्यामुळे माझी बेंबी दिसत नव्हती . हे पाहून कोरिओग्राफरने मला जीन्स कमरे खालती घेण्याचा सल्ला दिला . कोरिओग्राफरचा हा सल्ला ऐकून मी काही क्षण भांबावून गेले होते . मात्र पुढच्या क्षणाला मी असं काही एक करणार नाही असं ठणकावून सांगितलं’ , असं रिचाने सांगितलं . पुढे ती असंही म्हणाली , ‘जर बेंबी पाहण्यासाठी तुम्ही असं करत असाल तर मी चेहऱ्यावर किंवा कपाळावर मार्करच्या सहाय्याने चिन्ह काढते त्यालाच तुम्ही बेंबी समजा असं मी दटावून सांगितलं’ . दरम्यान , ‘हा प्रकार सोडला तर मला कलाविश्वात कोणताही वाईट अनुभव आला नाही’ , असंही तिने सांगितलं . रिचा सध्या ‘शकीला’ या आगामी चित्रपटात व्यस्त आहे . या चित्रपटाची दिग्दर्शन इंद्रजीत लंकेश करत असून काही दिवसापूर्वीच चित्रपटाचा लोगो प्रदर्शित करण्यात आला आहे .


फर्नाडोच्या स्वयंगोलने मँचेस्टर सिटीचे स्वप्न उद्ध्वस्त ; जेतेपदासाठी अॅटलेटिकोचे आव्हान मँचेस्टर सिटी आणि रिअल माद्रिद या अनुक्रमे इंग्लंड आणि स्पेनमधील दिग्गज संघांमध्ये रंगलेल्या युरोपियन फुटबॉल महासंघ ( युएफा ) चॅम्पियन्स लीग फुटबॉल स्पध्रेत माद्रिदने १ - ० अशी बाजी मारली . या विजयासह माद्रिदने अंतिम फेरीत प्रवेश निश्चित केला असून जेतेपदासाठी त्यांच्यासमोर पारंपरिक प्रतिस्पर्धी अॅटलेटिको माद्रिदचे आव्हान आहे . ब्राझिलचा मध्यरक्षक फर्नाडोच्या स्वयंगोलने मँचेस्टर सिटीचे चॅम्पियन्स लीग स्पध्रेच्या अंतिम फेरीत धडक मारण्याचे स्वप्न उद्ध्वस्त झाले . उपांत्य फेरीच्या पहिल्या लीग लढतीत दोन्ही संघांना गोलशून्य बरोबरीवर समाधान मानावे लागले होते . त्यामुळे माद्रिदच्या इस्टाडियो सँटियागो बेर्नाबेऊ स्टेडियमवर रंगणाऱ्या परतीच्या लढतीत साऱ्यांचे लक्ष लागले होते . ख्रिस्तियानो रोनाल्डोने चाचणीत स्वतःला तंदुरुस्त सिद्ध केल्याने त्याला खेळवण्याचा निर्णय घेण्यात आला आणि चाहत्यांमध्ये चैतन्य संचारले . या सामन्यात माद्रिदने सुरुवातीपासून आक्रमक पवित्रा घेतला . २०व्या मिनिटाला गोलजाळीच्या उजव्या बाजूने गोल करण्याच्या प्रयत्नात असलेल्या गॅरेथ बॅलेला अडवण्याच्या नादात सिटीच्या फर्नाडोने चुकून चेंडू स्वतःच्याच गोलजाळीत टाकला . त्यामुळे माद्रिदला १ - ० अशी आघाडी मिळाली . सिटीच्या तुलनेत यजमान अधिक आक्रमक होते , परंतु त्यांच्या या आक्रमकतेला सिटीचा गोलरक्षक जो हार्टने अभेद्य बचावभिंत उभी करून तोडीस तोड उत्तर दिले . बॅले ( ४२ मि . ) , रोनाल्डो ( ४९ मि . , ५४ मि . व ५८ मि . ) , लुका मॉड्रीक ( ५२ मि . ) यांनी गोल करण्याचे एकामागून एक केलेले प्रयत्न हार्टने अपयशी ठरवले . अखेरच्या दहा मिनिटांत सिटीने अधिक आक्रमक खेळ केला , परंतु त्यांना उपांत्य फेरीची वेस ओलांडता आली नाही . संघातील प्रत्येक खेळाडू या विजयाचा हकदार आहे . चाहतेही प्रत्येक सामन्यात आमच्या सोबत होते आणि त्यानेच आम्हाला ऊर्जा मिळाली . ख्रिस्तियानोने नेहमीप्रमाणे याही सामन्यात अप्रतिम खेळ केला . प्रत्येकाने कठोर मेहनत घेतली . – झिनेदीन झिदान , रिअल माद्रिदचे प्रशिक्षक


नाशिक : ट्रेकिंग पॅराग्लायडिंग , गिर्यारोहण , , प्रस्तारोहण . . . यासारखं शब्द ऐकलं किंवा कानी पडले की लगेचच आपल्या डोळ्यासमोर घनदाट जंगल , उंचच उंच डोंगर , दऱ्या , वळण घेणाऱ्या नद्या , त्यातून वाट काढत पुढे जाणारे , डोंगरकड्यावर साहस दाखवत कौशल्यपणे चढणारे ट्रेकर्स , आकाशात झेपावणारे पॅराग्लायडिंग करणारे वीर उभे राहतात . तरूणाईचे तर सध्या ट्रेकिंग या साहसी क्रीडाप्रकाराकडे चांगलेच आकर्षण वाढले आहे . त्यातही तंत्रशुध्द माहीती प्रशिक्षण येत असेल तर मग विचारायलाच नको . अशाच उत्साही गिरीप्रेमींसाठी एक आनंदाची बातमी आहे . नाशिकच्या जिल्हा क्रीडा कार्यालयाने पुढाकार घेत अंजनेरीच्या पायथ्याशी ऍडव्हेंचर्स स्पोर्टस् ट्रेनिंग सेंटर सुरु केले आहे . राज्यातील पहिले प्रशिक्षण केंद्राचा मानही नाशिकला मिळाला आहे . यामुळे भविष्यात नाशिक हे ट्रेकर्स , गिरीप्रेमींसाठी फेमस् डेस्टींनेशन म्हणून नावारूपास येईल . यात शंकाच नाही . सहयाद्रीच्या कुशीत वसलेल्या नाशिकचं नेहमीच सर्वांना आकर्षण राहिलं आहे . धार्मिक , पौराणिक शहराबरोबरच अल्हादायक वातावरण हे इथलं वैशिष्ठ राहिलं आहे . त्यामुळेच अनेकजण हवापालट करण्यासाठी वर्षातून एकदोनदा तरी हमखास हजेरी लावतात . काहींनी तर फक्त हवाबदलासाठी प्लॅट , प्लॉंट घेऊन ठेवले आहे . गेल्या काही वर्षापासून नाशिक औद्योगिक , शैक्षणिक , सांस्कृतिक , आर्थिक आणि गुंतवणूक अशा सर्वच बाबतीत बदलत आहे . याला क्रीडाक्षेत्र सुध्दा अपवाद नाही . सध्या तरूणाईत गिर्यारोहण , पॅराग्लायडिंगसारख्या साहसी क्रीडाप्रकाराबद्दल आकर्षण वाढले आहे . सुट्टी मिळेल त्या दिवशी नजीकच्या ठिकाणी गिर्यारोहणासाठी युवक - युवती हजेरी लावताता . अगदी राज्यातील बाहेरच्या जिल्ह्यातून येणाऱ्याचे प्रमाणही मोठेच आहे . वाढत्या घटनांच्या नियंत्रणासाठी उपाययोजना साहसी क्षेत्राविषयी आकर्षण वाढण्यासोबत शास्त्रशुद्ध प्रशिक्षण , सेल्फी घेण्याच्या मोहातून होणाऱ्या दुर्घटना हा एक चिंतेचा विषय बनला आहे . गड - किल्ले हिंडतांना निसर्गाच्या सानिध्यात राहून अस्सल आनंद अनुभवण्याची संधी मिळत असल्याने गिर्यारोहणाला दिवसेंदिवस वाढता प्रतिसाद मिळतो आहे . गिर्यारोहण करणाऱ्या संस्था , क्लबची संख्याही वाढत चालली आहे . सळसळत्या युवकांकडून गिर्यारोहणादरम्यान झालेल्या चुका जीवावर बेततील इतक्या गंभीर असतात . अद्यावत सेंटरची स्वतंत्र निर्मिती लोकांमध्ये जनजागृती करण्यासह प्रशिक्षण देण्यासाठी नाशिक जिल्हा क्रीडा अधिकारी कार्यालयाने पुढाकार घेतला आहे . त्यासाठी ऍडव्हेंचर्स स्पोर्टस् ट्रेनिंग सेंटर उभारले आहे . या सेंटरमध्ये प्रशिक्षण देण्यासाठी कॉन्फरन्स हॉल , जेवण्याच्या व्यवस्थेसाठी सभागृह , स्वयंपाकगृह यासह शंभर मुले वास्तव्य करू शकतील अशी व्यवस्था केलेली आहे . या केंद्रावर पयाभूत सुविधा विकसीत केल्या असून लवकरच प्रशिक्षण वर्गांना सुरवात केली जाणार आहे . 26 एप्रिलला प्रशिक्षण वर्ग केंद्रावर येत्या 26 एप्रिलला सामान्य प्रशिक्षण वर्ग ( बेसिक ट्रेनिंग कोर्स ) आयोजित केला आहे . या उपक्रमात राज्यभरातील इच्छुकांना सहभागी होता येणार आहे . यापुढील टप्यात प्रशिक्षण शिबिरांचे आयोजन केले जाणार आहे . त्यासाठी देहरादून येथील नेहरू मॉंटेनींग ट्रेनिंग सेंटर येथे प्रशिक्षण घेतलेल्या तज्ज्ञांना प्रशिक्षक म्हणून मार्गदर्शर करणार आहेत . यशस्वी संयोजनानंतर शासन स्तरावर प्रशिक्षक , व्यवस्थापकांची नियुक्तीवरही विचार केला जाणार आहे . अशी असेल व्यवस्था गिर्यारोहण , प्रस्थारोहणासह अन्य थरारक कसरतींचे प्रशिक्षण दिले जाणार आहे . यात रॉक क्लायबिंग , रॅपलींगसह सायकल ट्रॅक विकसीत केले जाणार आहे . यामूळे युवकांना तांत्रिक प्रशिक्षण मिळणार आहे . तसेच प्रशिक्षणासाठी लागणाऱ्या विविध सुविधा आगामी काळात विकसीत केल्या जाणार आहे . विशेष म्हणजे राज्यभरातील इच्छुकांना केंद्रावर प्रशिक्षणासाठी प्रवेश घेता येईल . कोटः ( 39692 ) गिर्यारोहणावेळी छोट्या चुकांमुळे होणाऱ्या दुर्घटनांमुळे जीव मगवावा लागल्याचे अनेक प्रकार घडलेले आहेत . धोकादायक ठिकाणांवर सेल्फीचा मोह अनेकांच्या जीवावर बेततो . यासंदर्भात जनजागृती करण्यासह शास्त्रशुद्ध प्रशिक्षणासाठी ऍडव्हेंचरस स्पोर्टस् ट्रेनिंग सेंटर उपयोगी ठरणार आहे . सर्व पायाभुत सुविधा या सेंटरवर उपलब्ध असतील . - रवींद्र नाईक , जिल्हा क्रीडा अधिकारी .


गणेशोत्सवासारखे सणवार म्हटले की कुटुंबातील मंडळींची एका अर्थ चंगळ असते . कारण घरातील सुगरणीने मनापासून बनवलेल्या गोडाधोडाच्या पदार्थांवर ताव मारण्याची संधी या काळात मिळते . प्रत्येक महिलेमध्ये विशिष्ट पदार्थ बनविण्याची कला असते . घरातील सुगरणीची खासियत असलेल्या अशाच पदार्थांना कौतुकाची थाप मिळावी यासाठी ‘लोकसत्ता ऑनलाइन’ने पुढाकार घेतला आहे . महिलांसाठी एका खास स्पर्धेचे आयोजन करण्यात आले असून यामधील विजेत्यांना आकर्षक बक्षीसे मिळणार आहेत . भाग्यवान विजेत्याला कुटुंबासह गोव्यामध्ये जाण्याची संधी मिळणार आहे . याबरोबरच आठवड्याला खास बक्षीसंही मिळणार आहेत . त्यामुळे उकडीचे मोदक बनवण्याची एखादी वैशिष्ट्यपूर्ण पद्धत असो , वा पुरणपोळीला खास तुम्ही दिलेला टच असो किंवा श्रीखंडासारखा सर्वमान्य परंतु तुमच्या सर्जनशीलतेतून बनलेलं वेगळ्या धाटणीचा पदार्थ असो , हे व्यासपीठ तुमच्यासाठी खुलं आहे . महिला असो वा पुरूष तुमच्यातल्या शेफमध्ये असणाऱ्या सुप्त कलेला या माध्यमातून वाव मिळणार असून तुमच्या पाककला जगभरातील वाचकांपर्यंत पोहोचणार आहेत . या स्पर्धेत सहभागी होण्यासाठी तुम्ही फक्त ऑनलाईन फॉर्म भरायचा आहे . या माध्यमातून तुम्ही तुमच्या भागात प्रसिद्ध असणारी , परंतु देशातल्या अन्य लोकांना अपरिचित असलेली पाककृतीही जगभरात पोहोचवू शकणार आहात . प्रेस्टिज सहप्रायोजक असलेल्या या पाककला स्पर्धेचे ग्रेटर बँक गोल्ड लोन हे बँकिंग पार्टनर आहेत . चला तर मग या खास पाककला स्पर्धेत सहभागी व्हा आणि तुमच्यातल्या पाककलेच्या कौशल्याला वाव द्या ! सहभागासाठी भेट द्याः www . loksatta . com / paakkala


कान फिल्म फेस्टिव्हलला सुरूवात झाली आहे . या फिल्म फेस्टिव्हलमध्ये सर्वात आकर्षणाचा विषय ठरतो तो तारकांचे डिझायनर आऊटफिट . अर्थात या फेस्टिव्हलसाठी काय निवडावं आणि काय नाही यासाठी प्रत्येक अभिनेत्री सजक असते कारण संपूर्ण जगाचं लक्ष त्यांच्या फॅशन सेन्सकडे असतं . तेव्हा या फिल्म फेस्टिव्हलसाठी काय परिधान करायचं , कोणता रंग निवडायचा , मेकअप , हेअरस्टाइलपासून प्रत्येक छोट्या मोठ्या गोष्टीची तयारी कित्येक महिने आधिपासून सुरू असते . निवड चुकली की ट्रोल होण्याची शक्यता जास्त . तेव्हा सेलिब्रिटी प्रत्येक गोष्टींची निवड काळजीपूर्वक करतात . रेड कार्पेटवर अवतरणाऱ्या प्रत्येक सेलिब्रिटींच्या फॅशनची चर्चा होते . तर यावेळी दीपिकाच्याही फॅशनची चर्चा ७१ व्या कान फिल्म फेस्टिव्हलमध्ये पाहायला मिळाली . दीपिकाचं कानचं हे दुसरं वर्ष . त्यामुळे आधीच्या रेडकार्पेटचा अनुभव असलेल्या दीपिकानं यावेळी आपली कपड्यांची निवड थोडी हटके पण तितकीच आकर्षक ठेवली . दीपिका ही लोरिअल पॅरिस या जगप्रसिद्ध सौंदर्य प्रसाधन कंपनीची सदिच्छा दूत आहे . त्यामुळे अर्थात या ब्रँडला साजेसे असे हटके पण तितकेच आकर्षक पेहराव तिने निवडले . १० आणि ११ मे असे दोन दिवस ती या फेस्टिव्हलला उपस्थिती लावणार आहे . तेव्हा दीपिकाच्या पहिल्या दिवसाचे हे पाच वेगवेगळे लूक पाहूयात . दीपिकाचा पहिला लूक होता तो पांढऱ्या रंगाचा क्रॉप टीशर्ट आणि फिकट निळी डेनिम जिन्स त्यावर गोल्डन हिल्स , हातात एक घड्याळ आणि हूप इअररिंग्स . न्यूड मेकअप आणि ब्राऊन शेड लिपस्टिक असा मेकअप तिनं निवडला होता . या लूकमध्ये दीपिका साधी आणि सुंदर दिसत असली तरी तिची ही निवड थोडी चुकलीच अशा प्रतिक्रिया अनेकांनी दिल्या . मुलाखतीसाठी तिनं ‘टोम’ ब्रँडच्या मल्टी कलर प्लेटेड ड्रेसची निवड केली होती . या लाँग ड्रेसवर दीपिकानं मल्टी कलर स्कर्ट परिधान करून त्याला हटके लूक दिला होता . दीपिकाच्या या संपूर्ण आऊटफिटची भारतीय मूल्याप्रमाणे किंमत होती १ लाख ४७ हजारांहूनही अधिक . त्यानंतर दीपिकानं निवड केली ती फिलॉसिफी दी लॉरेन्झोच्या जिओमॅट्रीक मॅक्सी ड्रेसची . त्यावर हार्ट शेप गुलाबी रंगाचे इअररिंग तिनं निवडले होते . दीपिका यात ९० च्या दशकातल्या एखाद्या अभिनेत्रीसारखी दिसत असली तरी तिची ही निवडदेखील चुकली अशाही प्रतिक्रिया अनेकांनी दिल्या आहेत . रेड कार्पेट इव्हेंटसाठी तिनं जुहेर मुरादनं डिझाइनं केलेला पांढऱ्या रंगाचा लेस गाऊन परिधान केला होता . तिच्या या लूकचं खूपच कौतुक केलं गेलं . दीपिकाच्या पहिल्या दिवासाचा पाचवा लूक होता तो फ्लोरल प्रिंन्ट गाऊन . समर थीमला साजेशा तिच्या याही लूकची खूपच चर्चा फॅशन विश्वात पाहायला मिळाली .


एखादा सण किंवा कोणत्याही विशेष दिवसानिमित्त ग्राहकांना आकर्षित करण्यासाठी कंपन्यांची जोरदार चढाओढ सुरु असते . भारतात नवरात्र , दिवाळी , ईद या सणांप्रमाणेच ख्रिसमसचा सणही देशात मोठ्या उत्साहात साजरा केला जातो . शिओमीने आता ख्रिसमसच्यानिमित्ताने खास सेल जाहीर केला आहे . यामध्ये ग्राहकांना शिओमीचे फोन अगदी कमी किंमतीत उपलब्ध होणार आहेत . त्यामुळे तुम्ही नवीन फोन घेण्याचा विचार करत असाल तर ही ऑफर चुकवू नका . कपंनीच्या ऑफीशियल वेबसाईटवर www . mi . com ग्राहकांना या ऑफर्सचा लाभ घेता येणार आहे . आज दुपारी १२ वाजता सुरु होणारा हा सेल २१ डिसेंबरपर्यंत सुरु राहणार असल्याचे कंपनीने सांगितले आहे . यामध्ये ग्राहकांना मोबाईल फोनबरोबरच पॉवर बँक आणि इतर मोबाईल अॅक्सेसरीज मिळणार आहेत . विशेष म्हणजे या सेलमध्ये दुपारी २ वाजता असणाऱ्या फ्लॅश सेलमध्ये ग्राहकांना केवळ १ रुपयात फोन खरेदी करता येणार आहे . यासाठी सहा उत्पादनांची निवड करण्यात आली असून त्यात Xiomi red mi 5 A , mi VR 2 , Mi router 3 c , Red mi Y1 light , Mi WiFi reapeter , Mi band HRX या उत्पादनांचा समावेश आहे . शिओमीने भारतीय मोबाईल बाजारात अगदी कमी वेळात आपले स्थान निर्माण केले आहे . त्यानंतर अशाप्रकारच्या विविध ऑफर्स दिल्याने कंपनीचा खप मोठ्या प्रमाणात वाढला आहे . Xiaomi Mi MIX 2 या फोनची किंमत ३५ , ९९९ असून तो ३२ , ९९९ रुपयांना मिळणार आहे . Xiaomi Mi Max 2 या फोनची मूळ किंमत १४ , ९९९ रुपये असून तो फोन १२ , ९९९ रुपयांना मिळणार आहे . Xiaomi Redmi 4 वर १ हजार रुपयांची सूट मिळणार आहे . Xiaomi Redmi Note 4 आणि Redmi Y1 Lite यावरही भरघोस सूट मिळणार आहे . फोनच्या कव्हरवर १०० रुपयांची सूट देण्यात आली आहे . २० हजार मिलीअॅम्पियर्सच्या आणि १० हजार मिलीअॅम्पियर्सच्या पॉवर बँकवर ५०० रुपयांची सूट देण्यात आली आहे . Mi Band HRX Edition Black १२९९ रुपयांना उपलब्ध आहे .


बऱ्याच दिवसांच्या खंडानंतर अभिनेता विद्युत जामवाल आगामी ‘कमांडो २’ चित्रपटातून मुख्य भूमिकेत दिसणार आहे . कमांडो २ या चित्रपटासाठी त्याने खूप मेहनत देखील घेतल्याचे समजते . दरम्यान , ‘कमांडो २’ या चित्रपटाचा ट्रेलर प्रदर्शित करण्यात आला आहे . २०१३ साली प्रदर्शित झालेल्या ‘कमांडो’ चित्रपटाचा हा सिक्वल आहे . ‘कमांडो’ या चित्रपटाने चित्रपटसृष्टीत पदार्पण करणा - या विद्युतला त्यामुळे बरीच प्रसिद्धी मिळाली होती . त्याआधी तो दाक्षिणात्य चित्रपटांमध्ये झळकला होता . ‘कमांडो २’च्या ट्रेलरची सुरुवात एका अॅक्शन सीनने होते . यात भारतातील काळ्या पैशाचा ठिकाणा लावणा - या विकी चड्ढा या व्यक्तिच्या शोध घेण्यासाठी एक टीम तयार करण्यात आल्याचे दाखविण्यात आले आहे . त्यावेळी विकीला अटक करून त्याच्या पत्नीसह मलेशियात ठेवण्यात आल्याचे समोर येते . त्यासाठी चार जणांची टीम या दोघांना भारतात आणण्यासाठी मलेशियाला जाते . विद्युत म्हणजेच कॅप्टन करणवीर सिंग हा या टीमचा भाग नसतो . पण जिथे त्याची गरज असते तेथे तो नेहमीच पोहचतो . ट्रेलरमध्ये चित्रपटातील तीन मुख्य अभिनेत्री म्हणजेच ईशा गुप्ता , फ्रेडी दारुवाला आणि अदा शर्मा यांची झलक दिसते . साहस दृश्ये आणि एका रफ टफ हिरोव्यतिरीक्त ईशा आणि विद्युतची केमिस्ट्रीही ट्रेलरमध्ये दाखविण्यात आली आहे . रिलायन्स एन्टरटेंमेन्टने सोमवारी ‘कमांडो २’ चित्रपटाचा ट्रेलर ट्विटरवरून शेअर केला . या चित्रपटाची निर्मिती , दिग्दर्शक देवेन भोजानी करणार आहेत . यापूर्वी भोजानी यांनी ‘साराभाई वर्सेस साराभाई’ आणि ‘सुमित संभाल लेगा’ यासारख्या विनोदी मालिकांचे दिग्दर्शन केले आहे . दरम्यान , काही दिवसांपूर्वीच या सिनेमाचे पहिले पोस्टर प्रदर्शित करण्यात आले होते . या पोस्टरमध्ये विद्युतच्या डोळ्याला डॉलरच्या नोटांनी झाकल्याचे दिसत होते . विद्युतच्या या चित्रपटाबद्दल त्याच्या चाहत्यांना चांगलीच उत्सुकता लागून राहिल्याचे पाहायला मिळत आहे . प्रदर्शित करण्यात आलेले हे पोस्टर ‘होमफ्रंट व्हिडिओ गेमच्या लोकप्रिय पोस्टरशी मिळते जूळते असे आहे . यापूर्वी ‘फोर्स’ या चित्रपटात विद्युत खलनायकाच्या भूमिकेत दिसला होता . विद्युत जामवाल सध्या अॅक्शन हीरो म्हणून नावाजला जातोय . त्याच्या या लोकप्रियतेमुळेच त्याला खलनायकाच्या भूमिकेलाही प्रेक्षकांनी चांगली पसंती दिली होती .


ग्रँड स्लॅम जेतेपदासाठी आतुर राफेल नदाल आणि रॉजर फेडरर यांच्यासमोर माँटे कालरे टेनिस स्पर्धेत सलामीच्या लढतीत सोपे आव्हान आहे . दुखापती आणि ढासळता फॉर्म यामुळे नदाल ग्रँड स्लॅम जेतेपदांपासून दुरावला आहे . बालेकिल्ला असणाऱ्या क्ले कोर्टवर फ्रेंच खुल्या स्पर्धेत दमदार पुनरागमनासाठी नदाल उत्सुक आहे . फ्रेंच स्पर्धेची रंगीत तालीम म्हणून होणाऱ्या माँटे कालरे स्पर्धेत नदालने आठ वेळा जेतेपदावर नाव कोरले आहे . प्रमुख अस्त्र असलेली सव्र्हिस भेदक करण्यासाठी नदाल मेहनत घेत असून सलामीच्या लढतीत त्याच्यासमोर अॅलिझ बेडेने असणार आहे . क्ले कोर्टचा बादशाह असणाऱ्या नदालला रोखण्याचे खडतर आव्हान बेडेनेसमोर आहे . दुसरीकडे तीन वर्षांनंतर ग्रँड स्लॅम जेतेपदावर नाव कोरण्यासाठी आतुर फेडरर गुडघ्याच्या दुखापतीतून सावरत आहे . फेडररची लढत स्पेनच्या ग्युइरलमो गार्सिआ लोपेझशी होणार आहे . फेडररने लोपेझविरुद्धच्या तिन्ही लढतींत निर्भेळ यश मिळवले आहे . फेडररने कारकीर्दीत चार वेळा माँटे कालरे स्पर्धेच्या अंतिम फेरीपर्यंत वाटचाल केली आहे . मात्र जेतेपदाने नेहमीच त्याला हुलकावणी दिली आहे . १७ ग्रँड स्लॅम विजेत्या फेडररला ही कामगिरी सुधारण्याची संधी आहे .


सुपरस्टार रजनीकांत म्हणजे प्रत्येक कलाकारासाठी दैवतच . आपल्या अभिनयाने आणि अनोख्या शैलीने प्रेक्षकांच्याच नव्हे , तर सेलिब्रिटींच्याही मनात गुरुतुल्य स्थान मिळवलेल्या या अभिनेत्याच्या लोकप्रियतेविषयी सांगावे तितके कमीच . यशाच्या शिखरावर असलेल्या रजनीकांत यांना अनेकांनीच गुरुस्थानी मानले आहे . पण , खुद्द रजनीकांत यांचे गुरु कोण , हे तुम्हाला माहितीये का ? अभिनय क्षेत्रात आपली छाप पाडणाऱ्या या सुपरस्टारच्या आध्यात्मिक गुरुच्या नावाचा उलगडा ‘इंडिया टुडे’ने केला आहे . उत्तर भारतातील पर्वतरांगांमध्ये त्यांच्या गुरुचे स्थान असून , खुद्द रजनीकांत तेथे मानसिक शांतता आणि गुरुंची साधना करण्यासाठी जातात , असे ‘इंडिया टुडे’च्या वृत्तात प्रसिद्ध करण्यात आले आहे . उत्तराखंडमधील कुमाऊं भागातील अलमोरा जिल्ह्यात त्यांच्या गुरुंची गुहा आहे . महाअवतार बाबा असे त्यांच्या गुरुंचे नाव असून , त्यांच्या कार्याचा उल्लेख योगानंद परमहंस यांनी ‘ऑटोबायोग्राफी ऑफ अ योगी’ या पुस्तकात केला आहे . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ दुनागिरी येथे समुद्रसपाटीपासून ५००० फूट उंचीवर असणाऱ्या पर्वतामध्ये ही गुहा असून , ‘योग सत्संग सोसायटी ऑफ इंडिया’तर्फे ( YSS ) त्या ठिकाणी देखरेख करण्यात येते . पर्वतावरील जंगलामध्ये असलेल्या या गुहेच्या परिसरात एक प्रकारची शांतता असून , वेगळ्याच दुनियेत आल्याची अनुभूती होते . रजनीकांत यांना विश्वनाथन श्री हरी या त्यांच्या उद्योजक मित्राने या ठिकाणाविषयी सांगितले होते . खुद्द विश्वनाथन त्या ठिकाणी १९९८ पासून साधनेसाठी जात आहेत . या ठिकाणाबद्दल माहिती मिळताच रजनीकांत यांनी येथे भेट दिली . त्या आध्यात्मिक स्थळाला भेट दिल्यापासून आपल्या कारकिर्दीत सकारात्मक बदल झाल्याचे खुद्द रजनीकांत यांचेच म्हणणे आहे . त्यांच्या कुटुंबियांमध्येही या गुरुंविषयी बराच आदर असल्याचेही म्हटले जाते .


ट्रॅव्हलोग्राफी रंगांचा उत्सव असलेली होळी खेळायची तर थेट कन्हैयाच्या अंगणात . इथे सगळा आसमंत रंगरंगीला होऊन गेलेला असतो . इथल्या होळीच्या परंपराही वैशिष्टय़पूर्ण आहेत . केरळचा ओणम् असो की पश्चिम बंगालची दुर्गापूजा . आपल्या महाराष्ट्रातील पंढरीची वारी असो की गणपती . हे उत्सव त्या त्या भागातील लोकांचे जीव की प्राण असतात . आपल्या या सणांची आपण वर्षभर वाट पाहत राहतो . तसंच काहीसं होळी आणि रंगपंचमीचं ब्रजशी आणि ब्रजवासीयांशी नातं आहे . ब्रज ( किंवा ब्रीज ) म्हणजे उत्तर प्रदेश आणि राजस्थानच्या सीमेवर नंदगाव , मथुरा , गोकुळ आणि आजूबाजूची काही गावं मिळून जो भाग आहे तो . इथे गल्लीगल्लीत कृष्ण सापडतो . जवळजवळ आठवडाभर हा उत्सव चालतो . नंदबाबाच्या नंद गावापासून सुरू होत होत राधेच्या बरसाणापासून रंग खेळत हे सगळे ब्रिजवासी मथुरेत त्याची समाप्ती करतात . नंदगाव म्हणजे आपण जे गोकुळ म्हणतो ते . इथे नंदबाबाचं मंदिर आहे . सुरुवातीला गायन समाज जो होळीचे पारंपरिक गीत गातो तो जमा होतो . आणि इथून रंगाचा हा महोत्सव सुरू होतो . नंदगाव आणि शेजारचे गावकरी एका ठिकाणी बसून गाण्यात एकमेकांची मस्करी करत , टर उडवत चिडवत असतात आणि याला उत्तर म्हणून की काय नंदगावचे लोक रंगाने त्यांच्यावर पाण्याचा , फुलांचा मारा करतात . जवळजवळ दोन तास हे गायन सुरू असते . यालाही शेकडो वर्षांची परंपरा आहे . पिढय़ान्पिढय़ा ही गाणी आणि गोष्टी एका पिढीकडून दुसऱ्या पिढीकडे आलेल्या आहेत . तुम्ही येथे पहिल्यांदा जात असाल आणि फोटोग्राफी करणार असाल तर कॅमेऱ्याची थोडी जास्त काळजी घ्यावी लागेल . कारण यातील काही लोक भांग वगरे प्यालेले असतात आणि काहींना खरोखरच ‘रंग’ चढलेला असतो . अशावेळी जाणूनबुजून कॅमेऱ्यावर रंग फेकण्याचे प्रकारही होतात . म्हणून लेन्सची काळजी घ्यावी लागते . बाकी रंग तर तुम्ही खेळा किंवा नका खेळू , त्यापासून सुटका नाहीच . उंच टेकडीवर नंदबाबाचं मंदिर आहे तिथून संपूर्ण नंदगाव दिसते . मंदिराच्या बाहेरच गोल रिंगण करून गायनाचा कार्यक्रम आणि ब्रजची होळी सुरू होते . गेल्या काही वर्षांपासून सगळ्या प्रसिद्ध ठिकाणी फोटोग्राफर्स वाढले आहेत , त्याला ब्रजही अपवाद नाही . समजा येथे ५०० ब्रजवासी असतील तर किमान ६०० फोटोग्राफर असतात . म्हणूनच की काय येथे वेगळा फोटो घेणे ही आता कसरतच झाली आहे . तुम्ही ब्रजची होळी पहायला जाणार असाल आणि तुमच्याकडे चांगला कॅमेरा असेल तर झूम लेन्स वापरणे जास्त फायद्याचे ठरेल . कारण त्यामुळे जास्त गर्दीत न जाता तुम्हाला हवा तसा फोटो घेता येईल . इथे ही होळी कव्हर करायला दिल्ली आणि पश्चिम बंगालहून सर्वात जास्तफोटोग्राफर आलेले असतात . फोटोसाठी ते मारामारीवर येण्यासही कमी करत नाहीत , हे लक्षात ठेवणं गरजेचं आहे . यानंतर दुसरा दिवस सुरू होतो बरसाणावरून . बरसाणा म्हणजे राधेचे गाव . ब्रजवासी प्रेमाने आणि श्रद्धेने राधाराणी म्हणतात . इथेही राधेचं मंदिर आहे . नंदगावी मुक्काम केल्यानंतर गोपाळांची टोळी बरसाणाला येते . इथे त्यांचे स्वागत लाडूने होतं . त्याला लड्ड मार होली असंही म्हणतात . येथील मंदिर खूपच सुंदर आहे आणि नंदबाबा मंदिरापेक्षा थोडे मोठे असल्याने जरा वेगळे फोटोही मिळतात . इथ झूम लेन्सपेक्षा ३५ एमएम किंवा ५० एमएम लेन्स जास्त फायदेशीर ठरते . कारण इथे गायन समाजाची जुगलबंदी फार शिस्तीत सुरू असते . त्यामुळे पुरेसा वेळ मिळतो आणि शॉट प्लान करणे शक्य होते . नंदगावपेक्षा हे गाव थोडं जास्तच खटय़ाळ आहे . म्हणून की काय फोटो काढताना कॅमेरा वाचवताना अजूनच जास्त कस लागतो . पण पोर्टेट एवढे छान मिळतात की मग सब माफ असतं . पूर्ण दिवस जातो या गावात फोटो काढण्यात . तिसरा दिवस उजाडतो . तोपर्यंत होळीचा उत्साह शिगेला पोहोचलेला असतो . इथेच आणि याच वेळी सुरू होते जगप्रसिद्ध ‘लठमार होळी’ . याला पौराणिक संदर्भ असा आहे की कृष्ण आणि गोपाळ जेव्हा बरसाणाला यायचे तेव्हा पहिल्या दिवशी फुलांनी आणि मिठाईने त्यांचं स्वागत होतं पण नंतर हे परत जाण्याचं नावच घेत नाहीत . आणि तिथल्या गवळणींची छेडछाड सुरू करतात . त्याला वैतागून मग गवळणी काठी हातात घेतात . तिथून सुरू झाली लठमारची प्रथा . हे कव्हर करायला कुठून कुठून मीडिया आणि फोटोग्राफर येतात बरसाणाला . फोटो काढण्याच्या दृष्टीने खूपच नाटय़ पाहायल मिळते . पण इथेही तेच . कोणी मुद्दाम रंग टाकणार नाही पण चुकून एखादी काठीच लेन्सवर येऊ शकते . इथे गल्लीबोळात छोटय़ा छोटय़ा ग्रुपने लठमार सुरू असते . एक प्रकारचं मेडिटेशन किंवा वर्षभराचा राग काढल्यासारखंच आहे हे . कारण एवढय़ा जोरात गवळणी बडवत असतात की आपल्यालाच भीती वाटते . पण नंदगावचे गोपाळसुद्धा काही कमी नसतात . त्यांचं हाताने तयार केलेल्या कापडी ढालीवर गवळणींच्या लाठय़ा झेलत त्यांना म्हणजे गवळणींना चिडवणे सुरूच असते . हसतखेळत हा दिवसही संपतो आणि मग हे गोपाळ निघतात कंस मामाच्या मथुरेत धुमाकूळ घालायला . अशी ही ब्रजची होळी . पण याला एक हळवी किनारही आहे . ती म्हणजे या सगळ्या भागातल्या आश्रमात सोडलेल्या विधवा आणि त्यांचं आयुष्य . त्यांना या रंगांच्या उत्सवात कुठेच स्थान नसतं . सगळं ब्रज रंगलेलं असताना या आपल्या पांढऱ्या साडय़ा नेसून कुठे तरी दूर बसून हे सगळं पाहत असतात . शेकडो वर्षांपासून हे असंच सुरू आहे . यात बदल करायचा म्हणून काही वर्षांपासून यांच्यासाठी एक दिवस फुलांची होळी खेळली जाते . त्यात रंग नाही तर फुलं वापरली जातात . मागच्या वर्षी ती पहायचं राहून गेलंय . यावर्षी परत जातोय ही फुलांची होळी पहायला आणि त्यातले रंग टिपायला . कॅमेऱ्याची काळजी : तुम्ही ब्रजला होळी पहायला जाणार असाल तर मथुरेमध्ये रहाण्याची सोय आहे . ते धार्मिक स्थळ असल्याने हॉटेल्स वगरे छान आहेत . विमानाने जाणार असाल तर दिल्ली हे जवळचं विमानतळ आहे . दिल्लीहून रेल्वे आणि बसचे भरपूर पर्याय आहेत . रेल्वेने जाणार असाल तर मुंबईहून मथुरेला जाणाऱ्या बऱ्याच ट्रेन आहेत . तिथे जाण्यासाठी कमीत कमी तीन दिवसांच्या ट्रिपचं नियोजन करणं आवश्यक ठरेल . हा आता फोटोग्राफर आणि गोपाळांचा सण असल्यासारखं झालं आहे . त्यामुळे तिथे जाल तर तुम्हाला सगळ्यात जास्त काळजी तुमच्या कॅमेऱ्याची घ्यावी लागेल . कॅमेऱ्यासाठी महागडे कव्हर न घेता तुम्ही तो साध्या कॅरिबगमध्ये पण नीट झाकून , चिकटपट्टीने बंद करू शकता . ४०० - ५०० रुपयात रेनकव्हरही ऑनलाइन मिळतात . शक्य असेल तर दोन कॅमेरे वापरा . त्यामुळे लेन्स बदलताना त्यात रंगांचे कण व धूळ जायचा धोका कमी होईल . आणि सर्वात महत्वाचे हसत खेळत फोटो काढा . इतर फोटोग्राफर्ससोबत वाद घालू नका . कारण तिथे तेच जास्त संख्येने असतात . कोण कधी तुमचा मूड खराब करेल सांगता येत नाही . म्हणून रंगाची मजा घेण्यास जा आणि येताना मिळतील तसे फोटो घेऊन या . गणेश बागल – response . lokprabha @ expressindia . com सौजन्य – लोकप्रभा


भारतीय खेळाडू पदकांची कमाई करतानाच विनयशील व शिस्तबद्ध वर्तनासह जगभरातल्या चाहत्यांची मनेही जिंकतील असा विश्वास पंतप्रधान नरेंद्र मोदी यांनी व्यक्त केला . रिओ येथील ऑलिम्पिक क्रीडा स्पर्धेत सहभागी झालेल्या भारतीय खेळाडूंना शुभेच्छा देण्यासाठी येथे ‘रन फॉर रिओ’ ही क्रीडादौड आयोजित करण्यात आली होती . या वेळी केंद्रीय क्रीडामंत्री विजय गोयल उपस्थित होते . या दौडीत अनेक शाळा व महाविद्यालयांमधील विद्यार्थ्यांसह हजारो लोक सहभागी झाले होते . भारतीय खेळाडू परदेशातील स्पर्धामध्ये केवळ मैदानांवरच नव्हे , तर मैदानाबाहेरही सदवर्तन करीत आपला ठसा निर्माण करीत असतात . भारताला दीर्घकालीन समृद्ध परंपरा लाभली आहे . त्याचा प्रत्यय ते रिओ येथे घडवतील असे मोदी यांनी सांगितले . ते पुढे म्हणाले , ‘‘ तेथे सव्वाशे कोटी भारतीय लोक या खेळाडूंच्या पाठीशी आहेत . तेथे अनेक वेळा तिरंगा ध्वज फडकविला जाईल अशीच कामगिरी आपले खेळाडू करतील अशी मला खात्री आहे . २०२० च्या ऑलिम्पिकसाठी देशातील युवा खेळाडूंनी आतापासूनच तयारी सुरू केली पाहिजे . यंदा ११९ खेळाडूंचे पथक ऑलिम्पिकमध्ये प्रतिनिधित्व करीत आहे . पुढच्या ऑलिम्पिकमध्ये दोनशेपेक्षा जास्त खेळाडूंचे पथक असेल अशीच कामगिरी आपल्या युवा खेळाडूंकडून होईल . ’’ भारतीय खेळाडूंमध्ये ऑलिम्पिकमध्ये पदकांची लयलूट करण्याची क्षमता , इच्छाशक्ती आहे . त्यांची स्वप्ने साकार करण्यासाठी शासन नेहमीच त्यांच्या पाठीशी असते . ज्या खेळांमध्ये आपल्याला यंदा पात्रता पूर्ण करता आलेली नाही अशा खेळांमध्ये आपल्याला पात्रता कशी करता येईल यादृष्टीने खेळाडू व त्यांच्या प्रशिक्षकांनी प्रयत्न करावा , असेही आवाहन मोदी यांनी या वेळी केले . ते पुढे म्हणाले , की खेळाडूंना आहाराबाबत कशाचीही कमतरता होऊ नये यासाठी आम्ही विशेष आर्थिक तरतूद करीत आर्थिक पाठबळ दिले आहे . सर्वाना समान भत्ता ऑलिम्पिकसाठी जाणाऱ्या अधिकाऱ्यांना पूर्वी शंभर डॉलर्सचा दैनंदिन भत्ता मिळत असे तर खेळाडूंना त्याच्या निम्मा भत्ता मिळत असे . यंदा पदाधिकारी व खेळाडू यांना समान भत्ता देण्यात आला आहे , असेही मोदी यांनी सांगितले .


नववर्षाचे एकीकडे जल्लोषात स्वागत होत असतानाच ३१ डिसेंबरच्या रात्री तुफान पार्टी केली जाते . पार्ट्या , नाचणं , गाणं , दारु पिणं या सर्व गोष्टींची रेलचेल असतानाच पोलिसांना मात्र सतर्क राहावं लागतं . ड्रंक अँड ड्राइव्हची प्रकरणं घडू नयेत यासाठी सोशल मीडियावरून पोलीस नागरिकांना सूचना देत असतात , जागरुकता निर्माण करण्याचा प्रयत्न करत असतात . यावेळी उत्तर प्रदेशच्या पोलिसांना ड्रंक अँड ड्राइव्हविरोधी मोहिमेत ‘दबंग’मधील चुलबूल पांडेची साथ मिळाली आहे . पोलिसांनी ट्विटरवर सलमानच्या ‘दबंग’ अंदाजातील भन्नाट मेसेज तयार करून पोस्ट केला आहे . उत्तर प्रदेश पोलिसांचं हे ट्विट सध्या जोरदार व्हायरल होत आहे . ट्विटरवरील या पोस्टमध्ये विशेष लक्ष वेधून घेण्याचं कारण म्हणजे ‘दबंग’ खान अर्थात सलमानचा वापरण्यात आलेला फोटो . ‘दबंग’ या चित्रपटात सलमानने साकारलेली पोलिसाची भूमिका प्रचंड गाजलेली . याच भुमिकेतील त्याच्या फोटोसह ‘स्वागत नहीं करोगे २०१८ का ? , लेकिन जरा संभाल के’ असा संदेश देण्यात आला आहे . इतकंच नाही तर चित्रपटातील सलमानचा गाजलेला डायलॉगचासुद्धा पोलिसांनी हटके अंदाजात वापरला आहे . ‘हम आज सड़कों पर इतनी नाकाबंदी लगाएँगे कि आप कन्फ़्यूज़ हो जाओगे की एंटर कहाँ से करें और भागें कहाँ से ! , ’ या डायलॉगसह # ZaraSambhalKe हा हॅशटॅग दिला आहे . या संदेशांच्या माध्यमातून ‘ड्रिंक अँण्ड ड्राईव्ह’सारखे प्रकार रोखले जावेत , हा पोलिसांचा उद्देश आहे . सलमानसोबत पोलिसांनी ‘सिंघम’ म्हणजेच अजय देवगणच्या फोटोचाही वापर केला आहे . उत्तर प्रदेश पोलिसांचा हा ‘दबंग’ अंदाज नेटकऱ्यांना चांगलाच भावला असून या पोस्टला भरभरून लाइक्स मिळत आहेत .


सध्या बॉलीवूडमध्ये चरित्रपटांची लाट पाहायला मिळतेय . त्यात आता अभिनेत्री टिस्का चोप्रानं चरित्रपट करायला आवडेल , असं सांगितलंय . त्यातही तिने लेखिका आणि कवयित्री अमृता प्रीतम यांची भूमिका साकारायला आवडेल , असंही सांगितलं . " अमृता ऍण्ड मी ' या लघुपटाच्या एका कार्यक्रमात टिस्का म्हणाली की , " अमृता प्रीतम यांचं साहित्यामध्ये खूप मोठं योगदान आहे . त्यामुळे रुपेरी पडद्यावर त्यांची भूमिका साकारायला नक्कीच आवडेल . ' " अमृता ऍण्ड मी ' या लघुपटात अमृता प्रीतम यांची भूमिका श्रुती उल्फत यांनी साकारलीय . अमृता प्रीतम यांचं व्यक्तिमत्त्व खूपच आकर्षक आहे . साहिर लुधियानवी आणि अमृता यांच्यातील नातेसंबंधाबद्दल सगळ्यांना माहीत आहे ; पण अमृता आणि इमरोज यांच्यातील नातेसंबंधाबद्दल लोक अनभिज्ञ आहेत . त्यामुळे इमरोज यांच्या दृष्टिकोनातून त्यांची कथा मला अधिक आवडते , असं टिस्का सांगत होती .


नवे वर्ष कायम नवी स्वप्ने आणि आशा - आकांक्षा घेऊन येत असते . आता , दरवर्षीप्रमाणे यातील काही आकांक्षा पुऱ्या होतील , तर काही पुढच्या वर्षापर्यंत पुढे ढकलल्या जातील . एका सर्वेक्षणानुसार , आजच्या तरुणांपैकी ६९ टक्के जणांना घर खरेदी करण्याची इच्छा आहे . घर खरेदी करणे ही फार मोठी गोष्ट असून त्यासाठी व्यवस्थित नियोजन करावे लागते . तुम्ही पुढील वर्षी नवीन घर घेण्याचे नियोजन करत असाल तर आणि तुमच्याकडे त्यासाठी डाऊन पेमेंट करण्याकरिता पुरेसे पैसे जमा झालेले नसतील , तर घाबरू नका ! डाऊन पेमेंट करण्यासाठी तुम्ही कर्ज न घेताही जास्तीचे पैसे उभे करू शकता . आता आर्थिक ताण न येता सगळ्या गोष्टी कशा साध्य करायच्या यासाठी काही टीप्स… बिल्डरला डाऊन पेमेंट करणे पुढे ढकला तुम्ही नामवंत बिल्डरकडून घर खरेदी करता तेव्हा तुम्ही बिल्डरला डाऊन पेमेंटची मुभा देण्यासाठी विनंती करू शकता . या योजनेंतर्गत तुम्ही तुमच्या डाऊन पेमेंटची रक्कम हप्त्याने किंवा बिल्डर आणि तुम्ही परस्पर संमतीने मान्य केलेल्या कालावधीमध्ये थोडी - थोडी करून भरू शकता . बिल्डर्स अशा योजना विशिष्ट बँकांबरोबर टाय - अप करून उपलब्ध करून देतात . अशाप्रकारे रक्कम भरण्याची सुविधा सर्वच बिल्डर्स आणि बँका देत नाहीत . म्हणून तुमचा बिल्डर काळजीपूर्वक निवडा . तुमची सध्याची प्रॉपर्टी गहाण ठेवा तुम्ही कर्ज मिळविण्यासाठी तुमची सध्याची प्रॉपर्टी गहाण ठेवू शकता . फक्त प्रॉपर्टीच नाही , तर तुम्ही तुमचे दागदागिने , मुदतठेवी आणि म्युच्युअल फंड यांवरही कर्ज घेऊ शकता . परंतु तुमच्या सर्व गुंतवणुकांची मुदतपूर्ती होत नसेल , तर त्या मोडू नका . तुमच्या नोकरीच्या ठिकाणाहून कर्ज घेणे थोड्या काळासाठी पैसे उभे करण्यासाठी कमी व्याजदराने किंवा बिनव्याजी पैसे उभे करण्यासाठी हा एक उत्तम उपाय आहे . काही कंपन्या तुम्हाला काही महिन्यांचा पगार कमी व्याजदरावर किंवा बिनव्याजी आगाऊ देतात . उसनी घेतलेली अशी रक्कम नंतर तुमच्या पगारातून दर महिन्याला कापून घेतली जाते . परंतु या रकमेवर तुमच्या टॅक्स ब्रॅकेटनुसार कर भरावा लागेल , कारण ती तुमच्या पगाराचाच एक भाग असते . तुमच्या मर्यादेच्या आतच उसनवारी करा तुम्ही जेव्हा थोड्या काळात पैसे उभे करण्याचा विचार करता आणि पैसे परत करण्याची तुमची योजना तयार असेल , तर तुम्ही तुमच्या मित्रांकडून किंवा नातेवाईकांकडून पैसे उसने घेऊन ते वेळीच परत करू शकता . समजा तुम्हाला बोनस मिळणार असेल किंवा काही महिन्यांनंतर तुमच्या गुंतवणुकीची मुदतपूर्ती होणार असेल , तर तुम्ही यांचा उपयोग कर्ज फेडण्यासाठी करू शकता . गृहकर्ज देणाऱ्या कंपन्या किंवा गैर बँकिंग वित्तीय कंपन्यांकडे जा राष्ट्रीयीकृत बँका नेहमीच तुमच्या मालमत्तेच्या किमतीच्या ८० टक्के पर्यंत कर्ज देतात , मात्र त्याउलट , गृहकर्ज देणाऱ्या कंपन्या किंवा गैरबँकिंग वित्तीय कंपन्या मालमत्तेच्या किमतीच्या ९० टक्क्यांपर्यंत कर्ज देतात . अशा प्रकारच्या कर्जाच्या रकमेत रजिस्ट्रेशन , स्टॅंप ड्युटी , फर्निशिंग , इत्यादींचा समावेश असतो , परंतु कर्जासाठीची पात्रता मात्र तुमची परतफेडीची क्षमता लक्षात घेऊन ठरवली जाते . आदिल शेट्टी , सीईओ , बँकबझार


टेलिव्हिजन अभिनेत्री आणि ‘बिग बॉस १२’ या रिअॅलिटी शोची स्पर्धक सृष्टी रोडे तिच्या रिलेशनशिप स्टेटसमुळे गेल्या काही दिवसांपासून चर्चेत आहे . ‘बिग बॉस’मध्ये असताना सृष्टी आणि तिचा प्रतिस्पर्धी रोहित सुचांती यांच्या नात्याची बिग बॉसच्या घरात आणि प्रेक्षकांमध्येही चर्चा झाली . अभिनेता मनिष नागदेवसोबत आपण रिलेशनशिपमध्ये असल्याचं तिने वारंवार बिग बॉसच्या घरात स्पष्ट केलं . तर दुसरीकडे रोहितने नेहमीच तिच्या जवळ जाण्याचा प्रयत्न केल्याचं पाहायला मिळालं . काही दिवसांपूर्वीच ‘बिग बॉस’च्या बाराव्या पर्वाचा अखेर झाला आणि त्याच्या आठवड्याभरातच सृष्टी आणि मनिषचं ब्रेकअप झालं . या ब्रेकअपवर अद्याप सृष्टीने कोणतीही प्रतिक्रिया दिली नसून आपण आता नात्यात नसल्याचं मनिषने मात्र स्पष्ट केलं आहे . सृष्टी आणि मनिष गेल्या चार वर्षांपासून एकमेकांना डेट करत असून फेब्रुवारी २०१७ मध्ये त्यांचा रोका ( साखरपुडा ) पार पडला होता . त्याच वर्षी हे दोघं लग्न करणार होते . पण काही कारणास्तव त्यांनी विवाहसोहळा पुढे ढकलला . ‘बिग बॉस १२’ संपल्यानंतर आठवड्याभरातच मनिषने सृष्टीला इन्स्टाग्रामवर अनफॉलो केलं . तेव्हापासूनच त्यांच्या ब्रेकअपच्या चर्चांनी जोर धरला होता . या ब्रेकअपसाठी बिग बॉसच्या घरात रोहित सुचांतीचं सृष्टीच्या जवळ येणं कारणीभूत असल्याचं म्हटलं जात आहे . ‘बॉम्बे टाइम्स’ला दिलेल्या मुलाखतीत मनिष या ब्रेकअपविषयी म्हणाला , ‘काही मतभेदांमुळे आम्ही ब्रेकअप करण्याचा निर्णय घेतला आहे . ठरवल्याप्रमाणे काही गोष्टी घडत नव्हत्या आणि एकमेकांसाठीच्या आमच्या अपेक्षा चुकीच्या वाटत होत्या . त्यामुळे तीन आठवड्यांपूर्वी आम्ही आमच्या भविष्याबाबत पुनर्विचार करण्याचा निर्णय घेतला . या निर्णयाचा शेवट ब्रेकअपने झाला . ’ यावेळी कोणताही तिसरा व्यक्ती आमच्या ब्रेकअपसाठी जबाबदार नसल्याचं मनिषने स्पष्ट केलं . सृष्टी आणि मनिषच्या ब्रेकअपवर रोहित म्हणाला , ‘प्रेक्षकांनी शो पाहिला आहे . मी कुठे माझी मर्यादा ओलांडली का हे प्रेक्षकांनीच ठरवावं . सृष्टी आणि माझ्यात खूप चांगली मैत्री आहे . तिच्या वैयक्तिक आयुष्याविषयी जो काही निर्णय घ्यायचा असेल त्यात माझा काहीच संबंध नाही . ती हुशार असून जो काही निर्णय घेईल तो योग्यच असेल असं मला वाटतं . ’


काळवीट शिकारप्रकरणी अभिनेता सलमान खानची न्यायलयात बाजू मांडणा - या वकिलाने आंतरराष्ट्रीय गँगस्टरकडून जीवे मारण्याची धमकी आल्याचा दावा केला आहे . फोन करणा - या व्यक्तिने आपण आंतरराष्ट्रीय गँगस्टर असल्याचे वकील एच . एम . सारस्वत यांनी सांगितले . काळवीट शिकार प्रकरणात बेकायदेशीर शस्त्र बाळगल्याप्रकरणी अभिनेता सलमान खानला जोधपूर न्यायालयाने १८ जानेवारीला दिलासा दिला . बेकायदेशीरपणे शस्त्र बाळगल्याप्रकरणी सलमान खानची न्यायालयाने निर्दोष सुटका करण्यात आली . या गुन्ह्याव्यतिरीक्त सलमानवर हम साथ साथ है चित्रपटाच्या चित्रीकरणावेळी काळवीटाची शिकार करण्याचाही गुन्हा दाखल करण्यात आलेला होता . सलमानचे वकील एच . एम . सारस्वत म्हणाले की , दोन दिवसांपूर्वी स्वतःला आंतरराष्ट्रीय गँगस्टर म्हणवणा - या एका व्यक्तिने मला फोन केला . न्यायालयात सलमानची बाजू मांडल्याने आणि बेकायदेशीर शस्त्र बाळगल्याप्रकरणी त्याची निर्दोष सुटका झाल्यामुळे गँगस्टरने धमकी दिली आहे . बेकायदेशीर शस्त्र बाळगल्याप्रकरणी सलमानची निर्दोष मुक्तता झाल्याने मी खूश नाही . याप्रकरणी परिणामांना सामोरं जाण्यास तयार राहा आणि यातून तुझी कोणीच सुटका करू शकत नाही , असे तो गँगस्टर म्हणाल्याचे सारस्वत यांनी सांगितले . एच . एम . सारस्वत यांनी पोलिसांकडे तक्रार दाखल केली असून त्यांना सशस्त्र सुरक्षा देण्यात आली आहे . आम्ही सारस्वत यांना सशस्त्र पोलिसांची सुरक्षा दिली आहे . तसेच , याप्रकरणी तपास करण्यासही सुरुवात केलीय , असे पोलीस आयुक्त अशोक राठोड यांनी सांगितले . १९९८ मध्ये ‘हम साथ साथ है’ चित्रपटाच्या चित्रिकरणादरम्यान कंकणीजवळ सलमान व त्याच्या सहकाऱ्यांनी चिंकारा काळविटाची शिकार केल्याचा आरोप होता . बिष्णोई समाजाच्या तक्रारीनंतर २ ऑक्टोबर १९९८ रोजी याप्रकरणी गुन्हा दाखल करण्यात आला होता . त्यानंतर १२ ऑक्टोबरला सलमानला अटकही करण्यात आली होती . मात्र , पाच दिवसांनी त्याची जामीनावर सुटका झाली होती . २००६ मध्ये वन्य प्राणी कायद्यानुसार जोधपूर येथील भवद जवळ चिंकाराची शिकार केल्या प्रकरणी सलमानला एक वर्ष कारावास आणि ५००० रूपये दंडाची शिक्षा सुनावण्यात आली होती . सलमान व्यतिरिक्त अभिनेता सैफ अली खान , अभिनेत्री सोनाली बेंद्रे , तब्बू आणि नीलम यांच्यावर देखील दोन काळविटाची शिकार केल्याचा गुन्हा नोंदवण्यात आला होता . काळवीटची शिकार करणे , बेकायदेशीरपणे शस्त्र बाळगणे आणि शस्त्रास्त्रांचा गैरवापर अशा विविध कलमांखाली सलमान खानविरोधात गुन्हा दाखल करण्यात आला होता . राजस्थान हायकोर्टाने गेल्यावर्षी जुलैमध्ये सलमानची काळवीट शिकार प्रकरणातून निर्दोष सुटका केली होती . कोर्टाने सलमान खानच्या परदेशवारीवर निर्बंध घातले होते . मात्र राजस्थान सरकारने याविरोधात पुन्हा सुप्रीम कोर्टात याचिका दाखल केली होती .


स्मार्टफोन निर्माती कंपनी ओप्पोने आपला फ्लॅगशीप स्मार्टफोन ‘ओप्पो आर17 प्रो’ चीनमध्ये लॉन्च केला आहे . या स्मार्टफोनचं वैशिष्ट्य म्हणजे यामध्ये चार कॅमेरे देण्यात आले आहेत . यातील तीन कॅमेरे फोनच्या मागील बाजूला तर एक कॅमेरा समोरील बाजूला देण्यात आला आहे . म्हणजेच या फोनमध्ये ट्रिपल रिअर कॅमेरा आहे . तीन कॅमेऱ्यांपैकी पहिला कॅमेरा 12 मेगापिक्सल , दुसरा कॅमेरा 20 मेगापिक्सल आणि तिसरा TOF 3डी स्टिरीओ कॅमेरा आहे . तर पुढील बाजूस असलेला एकमेव कॅमेरा 25 मेगापिक्सलचा आहे . फोनमध्ये सुपर वूव टेक्नोलॉजीसह 3700 एमएएचची बॅटरी देण्यात आली असून यामुळे अवघ्या 10 मिनिटांमध्ये 40 टक्के बॅटरी चार्ज होईल असा दावा कंपनीने केला आहे . फोनमध्ये 8 जीबी रॅम आणि 128 जीबी स्टोरेज असेल . स्मार्टफोनमध्ये 6.4 इंच अॅमोलेड फुल एचडी डिस्प्ले ( रिझोल्यूशन 1080×2340 पिक्सल ) आहे . स्मार्टफोनमध्ये क्वालकॉम स्नॅपड्रॅगन 710 ऑक्टा - कोर प्रोसेसर आहे . किंमत – या स्मार्टफोनची किंमत 4,299 चिनी युआन म्हणजे जवळपास 43 हजार 800 रुपये आहे . ऑक्टोबरमध्ये या फोनची विक्री तेथे सुरू होणार आहे . फोग ग्रेडिएंट कलरमध्ये हा फोन उफलब्ध करण्यात आला आहे . मात्र , हा फोन भारतात नेमका कधी दाखल होणार याबाबत कंपनीकडून माहिती देण्यात आलेली नाही . स्पेसिफिकेशन – डिस्प्ले – 6.40 इंच प्रोसेसर - 2.2 गीगाहर्ट्ज़ ऑक्टा - कोर फ्रंट कॅमेरा – 25 - मेगापिक्सल रिझोल्यूशन - 1080×2340 पिक्सल रॅम – 8 जीबी ओएस - अॅन्ड्रॉइड 8.1 Oreo स्टोरेज - 128 जीबी रिअर कॅमेरा – 12 - मेगापिक्सल + 20 - मेगापिक्सल बॅटरी क्षमता – 3700 एमएएच


वैज्ञानिकांना एक अनोखे संप्रेरक तयार करण्यात यश मिळाले आहे . मानवाच्या शरीरातील ‘लव्ह हार्मोन’ म्हणून ओळखले जाणाऱ्या ऑक्सिटॉक्सिन या संप्रेरकापासून ते तयार करण्यात आले आहे . ऑक्सिटॉक्सिन हे संप्रेरक प्रसूतीकळांना नियंत्रित ठेवण्यासाठी उपयोगाचे असते . त्याचप्रमाणे समजुदारपणा वाढवण्यासाठी , समाजाप्रतीच्या भावना , ताण तणावर आणि चिंतेशी संबंधित भावनांवर नियंत्रण ठेवते . ऑस्ट्रेलियातील क्वीन्सलॅण्ड विद्यापिठाच्या मार्कस मुटेनथेलर यांनी यांसदर्भात माहिती दिली . ऑक्सिटॉक्सिनमुळे मज्जासंस्थेशी जोडणारे अनेक रिसेप्टर्स ( संवेदनांचे वहन करणारे स्नायू ) एकाच वेळी कार्यरत होतात . ज्यामुळे शरीरावर वाईट परिणाम होऊ शकतात . उदाहणार्थ गर्भवती स्त्रीच्या शस्त्रक्रियेदम्यान प्रसूतीकळांवर नियंत्रण ठेवण्यासाठी याचा वापर होतो . मात्र त्याचे प्रमाण जास्त झाले तर दीर्घकाळासाठी त्याचे दुष्परिणाम दिसून येतात . अतिवापर झाल्यास ऑक्सिटॉक्सिनमुळे गर्भाशय फाटण्याची किंवा गर्भाशयाशी संबंधित हृदयाकडून येणारी रक्तवाहिनीमधील रक्तप्रवाहात अडथळा येण्याची शक्यता निर्माण होऊ शकते असे मुटेनथेलर यांनी सांगितले . ऑक्सिटॉक्सिनच्या मुलभूत साच्यात ( मॉलिक्युलर स्ट्रक्चर ) छोटे - छोटे बदल करुन शास्त्रज्ञांनी एक नवीन अणू तयार केला आहे . या नवीन बदलांमुळे ऑक्सिटॉक्सिनचा रिसेप्टर्सवर होणारा परिणाम कमी होतो . ऑक्सिटॉक्सिनच्या मूळ जडघडणीमध्ये बदल करुन तयार करण्यात आलेले हे नवीन संप्रेरक ऑक्सिटॉक्सिन इतकेच प्रभावी आहे मात्र त्याचा रिसेप्टर्सवर वाईट परिणाम होत नाही . यामुळे हृद्याशी संबंधित स्नायूंवर परिणाम होत नाही तसेच गर्भाशय अचानक आकुंचनही पावण्याची समस्याही या नवीन संप्रेरकांच्या वापरामुळे उद्मभवत नाही . ऑटिझम , मायग्रेन , स्क्रिझोफ्रेनिया , एनझायटी आणि ताणतणावासारख्या मानसिक आजारांवर इलाज करण्यासाठी ऑक्सिटॉक्सिनचा वापर होतो . मात्र त्याच्या साईड इफेक्टमुळे त्याचा वापर खूपच जपून केला जातो . हे नवीन ‘लव्ह हार्मोन’ कमी वेदनादायी आणि कमी साईड इफेक्ट असणारे आहे . त्यामुळेच या नवीन संप्रेरकाकडे समस्येवरील पर्याय म्हणून पाहता येईल . भविष्यामध्ये अनेक आजारांवर उपचार करण्यासाठी या नवीन संप्रेरकांचा अधिक प्रभावीपणे वापर करता येईल अशी आशा मुटेनथेलर यांनी व्यक्त केली आहे .


रिओ ऑलिम्पिकमध्ये भारताला पहिलेवहिले पदक जिंकून देण्याचा पराक्रम करणाऱ्या साक्षी मलिक हिच्यावर देशभरातून शुभेच्छांचा वर्षाव होत आहे . पंतप्रधान नरेंद्र मोदी यांनीदेखील ट्विटरवरून साक्षीचे अभिनंदन केले आहे . साक्षी मलिकने इतिहास रचला आहे . संपूर्ण देश खुश आहे . रक्षाबंधनच्या शुभदिनी भारताच्या मुलीने पदक जिंकून देशाची मान अभिमानाने उंचावली आहे . आम्हाला साक्षीचा अभिमान आहे , असे मोदींनी ट्विटरवरील संदेशात म्हटले आहे . याशिवाय , राष्ट्रपती प्रणब मुखर्जी यांनीदेखील कांस्यपदक मिळवल्याबद्दल साक्षीचे अभिनंदन केले आहे . रिओ ऑलिम्पिक स्पर्धेच्या १२ व्या दिवशी साक्षी मलिकने भारताचे पदकांचे खाते उघडले . तिने ५८ किलो वजनी गटात भारताला पहिले कांस्य पदक मिळवून दिले . ८ - ५ अश्या गुणांसह साक्षीने किर्गिजस्तानच्या आयसुलू तायनाबेकोव्हरला पराभूत केले . बचाव आणि आक्रमण याची सांगड घालत उत्तम साक्षीने खेळ केला . साक्षी ही ऑलिम्पिकमध्ये भारताला पदक मिळवून देणारी पहिली महिला कुस्तीपटू ठरली आहे . साक्षीच्या रूपाने ऑलिम्पिक स्पर्धेत चौथ्यांदा एखाद्या भारतीय महिला खेळाडूने पदकावर नाव कोरले आहे . हरियाणाच्या २३ वर्षीय साक्षीने यापूर्वी २०१४ साली ग्लासगो येथे झालेल्या कॉमनवेल्थ स्पर्धेत रौप्यपदक तर आशियाई स्पर्धेत कांस्यपदकाची कमाई केली होती . त्यानंतर आता ऑलिम्पिकमध्येही तिने यशाचा हाच कित्ता गिरवत भारतीयांची मान उंचावली आहे .


सुझुकी लवकरच आपली शानदार SUV सुझुकी जिम्नी नेक्स्ट जनरेशन मॉडल लॉन्च करणार आहे . 2018 पॅरिस मोटार शोमध्ये कंपनीने ही आकर्षक गाडी सादर केली . पुढील वर्षीपासून या गाडीची विक्री सुरू होईल . 2015 नंतर पहिल्यांदाच कंपनीने सुजुकी जिम्नी नेक्स्ट जनरेशनमध्ये मोठ्या प्रमाणात बदल केले आहेत . जाणून घेऊया कशी असेल ही कार आणि काय आहेत फिचर्स . इंजिन आणि पावर – इंजिन आणि पावरच्या बाबतीत बोलायचं झाल्यास या कारमध्ये 1.5 लिटरचं 4 सिलेंडर असलेलं डिझेल इंजिन देण्यात आलं असून याद्वारे 101 बीएचपी पावर आणि 96 lb ft टॉर्क जनरेट होतं . 5 स्पीड मॅन्युअल गिअरबॉक्स आणि 4 स्पीड ऑटोमॅटिक गिअरबॉक्स असलेलं हे इंजिन जुन्या 1.3 लिटरच्या इंजिनला रिप्लेस करेल . फिचर्स – ग्राउंड क्लिअरन्स – 210 मिमी लॅडर फ्रेम चेसिस , थ्री लिंक रिजिड ऐक्सल सस्पेंशन , 4 व्हील ड्राइव्ह सिस्टम , सिंपल बॉक्स शेप बॉडी , व्हर्टिकल ग्रिल , राउंड हेडलाइट , दोन फोल्डिंग रिअर सीट , 377 लीटरचं लगेज स्पेस , 15 इंच एलॉय व्हील , पावर स्टीअरिंग , पावर विंडो , 7 . 0 इंच टचस्क्रीन इंफोटेनमेंट सिस्टिम , ब्लूटूथ सेफ्टी फीचर्स – सेफ्टी फीचर्सच्या बाबतीत सांगायचं झाल्यास यामध्ये एसयूव्ही एअरबॅग , एंटी लॉक ब्रेकिंग सिस्टीम , इमर्जेंसी ब्रेकिंग , लेन डिपार्चर वॉर्निंग , ट्रॅफिक साइन डिटेक्शन किंमत – कंपनीने नव्या जिम्नीच्या किंमतीबाबत काहीही माहिती दिलेली नाही , पण लॉन्चिंगच्या वेळेसच किंमतीचा खुलासा केला जाणार आहे .


‘फेसबुक’ने आपल्या सर्वांचेच आयुष्य व्यापून टाकलेले आहे . अगदी शाळेत शिकणाऱ्या विद्यार्थ्यांपासून ज्येष्ठ नागरिकांपर्यंत सर्वच जण फेसबुकचा वापर करताना दिसतात . फेसबुकने सर्वसामान्यांना मोठे समाज व्यासपीठ मिळवून दिले आहे , यात शंकाच नाही . मात्र , अनेकदा त्याचा वापर करताना पुरेशी खबरदारी न घेतल्याने एकतर वापरकर्त्यांला नुकसान सोसावे लागते किंवा त्याच्यामुळे इतरांना मनस्ताप होतो . त्यातच फेसबुकच्या वैयक्तिक सुरक्षिततेची काळजीही अनेक जण नीट घेत नाही . यामध्ये आता फेसबुक आणखी एक नवीन फिचर आणणार आहे . जे लोक विविध गोष्टींसाठी लाईक आणि शेअरींग करण्यासाठी आवाहन करतात त्यांच्यावर चाप बसविण्यासाठी फेसबुकतर्फे विशेष काम केले जाणार आहे . अशापद्धतीच्या पोस्ट पब्लिश करणाऱ्यांवर कारवाई करण्याचा निर्णय कंपनीने घेतला आहे . फेसबुकने आपल्या ब्लॉगव्दारे याबाबतची माहिती दिली . आपली एखादी पोस्ट जास्तीत जास्त लोकांपर्यंत पोहचविण्यासाठी लोक अनेक युक्त्यांचा वापर करतात आणि प्रमोशनल मेसेजेस पाठवतात . मात्र अनेक युजर्सना याचा त्रास होतो . त्यामुळे अशाप्रकारचा मेसेजना न्यूज फीडमध्ये विशेष संधी मिळणार नाही आणि ते पाठवणाऱ्यांवर चाप बसणार आहे . अनेक फेसबुक युजर्स , कंपन्या , एखादी पोस्ट शेअर करुन , ती आपल्या मित्रांना टॅग करा , अशा प्रकारचे मेसेज करतात . यातून त्या पोस्टला जास्तीत जास्त लाईक्स किंवा कमेंट मिळविण्याचा प्रयत्न केला जातो . मात्र आता अशाप्रकारच्या पोस्टना डिमोड केलं जाईल . ज्या फेसबुक पेजवरुन अशा प्रकारच्या ट्रिक्स वापरुन वारंवार पोस्ट शेअर केली जात असेल त्यांची पोस्ट डिमोशन केली जाईल . यामुळे दिशाभूल करणाऱ्या पोस्टवर काही प्रमाणात आळा येईल . बराच काळ याबाबतचा अभ्यास केल्यानंतर हे पाऊल उचलले असल्याचे कंपनीचे म्हणणे आहे . यासाठी एक लर्निंग मॉडेलही तयार करण्यात येईल असे कंपनीने सांगितले आहे .


ऑस्ट्रेलिया पहिली वन - डे आजपासून चेन्नई - भारत आणि ऑस्ट्रेलिया यांच्यातील एकदिवसीय मालिका मैदानाबाहेरही गाजते . उद्यापासून ( ता . १७ ) सुरू होणारी प्रतिस्पर्ध्यांतील एकदिवसीय मालिका भारतातील फलंदाजीस मैत्री राखणाऱ्या खेळपट्ट्यांवर होणार आहे . त्यात भारतीय फिरकीची कामगिरी निर्णायक ठरेल , असेच मानले जात आहे . गेल्या काही वर्षांत भारतास मायदेशात केवळ ऑस्ट्रेलियानेच कसोटीत आव्हान दिले आहे ; पण त्यांना मायदेशाबाहेरील गेल्या आठ एकदिवसीय सामन्यांत यश लाभलेले नाही ; मात्र स्टीवन स्मिथ आणि डेव्हिड वॉर्नर यांचा चिवट ऑस्ट्रेलियन संघ चित्र बदलण्याची नक्कीच क्षमता बाळगून आहे ; पण भारतास भारतात हरविणे दिवसेंदिवस अवघड आहे , याची त्यांना जाणीव आहे . भारताने गेल्या पंधरांपैकी तीनच वन - डे गमावल्या आहेत . हे अपयशही परदेशात आहे . त्यातच कांगारूंची डोकेदुखी वाढवण्यासाठी मनगटाच्या साह्याने चेंडू फिरक करणाऱ्या युजवेंद्र चाहल आणि कुलदीप यादवला भारताने पसंती दिली आहे . त्यासाठी बोटाने चेंडूस फिरक देणाऱ्या आर . अश्विन आणि रवींद्र जडेजाला संघाबाहेर ठेवले आहे . या मालिकेत भारताची भक्कम बाजू असलेल्या फलंदाजीतच काही फटी दिसत आहेत . शिखर धवनऐवजी संघात आलेला अजिंक्य रहाणे स्फोटक सुरवात देण्याची शक्यता कमी आहे . मार्गदर्शक रवी शास्त्री कितीही सांगत असले तरी महेंद्रसिंह धोनी पूर्वीसारखा फिनिशर राहिलेला नाही . केएल राहुल , मनीष पांडे आणि केदार जाधव यांचे संघातील स्थान अद्याप निश्चित नाही . त्यातच चांगल्या अष्टपैलू खेळाडूचा शोध संपलेला नाही . खरे तर दोन्ही संघांसाठी ही मालिका पूर्वतयारीचा भाग आहे . भारत दक्षिण आफ्रिका दौऱ्यासाठीचा योग्य संघ शोधत आहे , तर ऑस्ट्रेलियाला ॲशेसची पूर्वतयारी करायची आहे . भारतीय उपखंडात फिरकी महत्त्वाची ठरते . ही मालिकाही यास अपवाद नसेल . डावाच्या मधल्या षटकात फिरकी गोलंदाज कशी कामगिरी करतात , त्यावर खूप काही अवलंबून असेल . - स्टीव स्मिथ , ऑस्ट्रेलिया कर्णधार आम्हाला संघात परिपूर्ण अष्टपैलू हवे आहेत . तो गोलंदाज किंवा फलंदाज अष्टपैलू नसावा . आम्ही त्याकडे लक्ष केंद्रित करीत आहोत . त्यांच्यामुळे संघात समतोल साधला जातो . - विराट कोहली


मेंदूच्या स्कॅन करण्यामुळे मनाला आलेली उदासीनता दूर करण्यासाठी मदत होते . यामुळे मानसोपचार अथवा मनाला उभारी देण्यासाठी नक्की कोणती औषधे द्यावीत हे समजण्यास मदत होत असल्याचे दिसून आले आहे . नैराश्य आलेल्या रुग्णांच्या उपचारासाठी हा एक चांगला पर्याय असल्याचे नव्या अभ्यासामध्ये सूचित करण्यात आले आहे . अमेरिकेतील एमॉरी विद्यापीठाच्या संशोधकांनी नैराश्य आलेल्या ३४४ रुग्णांवर १२ आठवडे उपचार केले . यामध्ये त्यांनी मनाला उभारी आणणाऱ्या दोन विविध औषधांची आणि मानसिक वर्तणुकीशी संबंधित थेरपी याचा वापर केला . अभ्यासाच्या सुरुवातीला रुग्णाच्या मेंदूचे एमआरआय स्कॅन करण्यात आले . त्यामुळे उपचारासाठी नेमक्या कोणत्या उपचारपद्धतीचा वापर करता येईल , हे समजण्यास मदत झाली . एमआरआय स्कॅनमधून भावना निर्माण करणाऱ्या भागाची कार्यात्मक जोडणी शोधण्यात आली . तसेच मेंदूशी संबंधित इतर तीन भाग उपचारासाठी तपासण्यात आले . सामान्यपणे , मेंदूच्या भागात सकारात्मक जोडणी असणाऱ्या रुग्णांसाठी थेरपीची आवश्यकता असते . ज्या रुग्णांची मेंदूशी जोडणी नकारात्मक असेल तर त्यावर उपचार करण्यासाठी औषधोपचाराची आवश्यकता असते , असे संशोधकांनी सांगितले . नैराश्य हे काही समान नसते . त्याचे कर्करोगाप्रमाणे अनेक प्रकार आहेत . त्यामुळे त्यावर उपचार करण्यासाठी विशिष्ट प्रकारची पद्धतच वापरायला हवी . स्कॅन करण्यामुळे रुग्णाला नक्की कोणत्या प्रकारचे नैराश्य आले आहे हे समजण्यास मदत होते . तसेच यामुळे इतर उपचार टाळून रुग्णावर आवश्यक ते उपचार करण्यासाठी मदत होत असल्याचे हेलेन मेबर्ग या संशोधकाने सांगितले . हे संशोधन ‘अमेरिकन जर्नल ऑफ सायकेट्री’ या नियतकालिकामध्ये प्रसिद्ध करण्यात आले आहे .


‘द जेंटलमन’ या सिनेमासाठी बॉलिवूडची हॉट अभिनेत्री जॅकलीन फर्नांडीसने पोल डान्स शिकायला सुरूवात केली . तिला हा नृत्य प्रकार एवढा आवडला की व्यायामाचा एक प्रकार म्हणूनच ती नित्यनियमाने पोल डान्स करत असते . ती आपल्या या पोल डान्सचे व्हिडिओही सातत्याने सोशल मीडियावर शेअर करत असते . जॅकलीनने आपल्या इन्स्टाग्रामवर एक फोटो शेअर केला या फोटोत ती पोल योगा करताना दिसते . आतापर्यंत या फोटोला हजारोंनी लाइक्स आले आहेत . जॅकलीनचे पोल योगासाठी नेहमीच कौतुक केले जाते . तिचे फॉलोअर्सही तिला अनेक चांगल्या कमेंट देत असतात . अनेकांनी तर हा फोटो पाहून तिला रामदेवबाबा म्हणत तिच्या फिटनेसचे कौतुक केले . अभिनेत्री नर्गिसनेही जॅकलीनच्या फोटोवर कमेंट केली आहे . ती म्हणते ‘हा पोल तुझ्या घरात आहे काय ? मीही येत आहे . ’ अशी कमेंट केली . तिचा हा पोल योगापाहून इतर सेलिब्रिटीही फार प्रेरित झाले . अभिनेता वरुण धवननेही तिचे पाहून पोल योगाचे प्रशिक्षण घ्यायला सुरूवात केली . वरुणने जॅकलीनसोबतचा फोटो शेअर केला आणि ही नवीन गोष्ट शिकवल्याबद्दल तिचे आभारही मानले .


इंग्लंड विरुद्ध सुरु असलेल्या उर्वरित दोन कसोटी सामन्यांसाठी आज भारतीय संघाची घोषणा करण्यात आली . या संघात भारताकडून मुंबईकर पृथ्वी शॉ याची निवड करण्यात आली . तर आंध्र प्रदेशचा कर्णधार हनुमा विहारी यालादेखील अनपेक्षितपणे संघात स्थान देण्यात आले . बीसीसीआयने टि्वट करून संघाबाबत माहिती दिली . हनुमा विहारीला अद्याप आंतरराष्ट्रीय क्रिकेटचा अनुभव नसून भारत इंग्लंड कसोटी सामन्यात तो प्रथमच आंतरराष्ट्रीय क्रिकेट खेळणार आहे . हनुमा विहारी हा अष्टपैलू खेळाडू आहे . नुकत्याच झालेल्या दक्षिण आफ्रिका अ संघाविरुद्धच्या सामन्यात हनुमाने ५४ धावांची खेळी केली होती . तर याच संघाविरुद्ध झालेल्या अनौपचारिक कसोटी सामन्यात त्याने १४८ धावांची जोरदार खेळीही केली होती . या दोन सामन्यात हनुमाला संधी मिळेल की नाही याबाबत खात्री नसली , तरी मैदानावर उतरण्याआधीच हनुमाने एक पराक्रम केला आहे . हनुमाच्या निमित्ताने भारतीय कसोटी संघात १९ वर्षानंतर आंध्र प्रदेशच्या एखाद्या खेळाडूची निवड झाली आहे . याआधी भारतीय संघाचे सध्याचे निवड समिती अध्यक्ष एमएसके प्रसाद हे भारतीय संघाकडून खेळले होते . दरम्यान , दुखापतीने ग्रस्त असलेला अश्विन जर सामान्यापर्यंत तंदुरुस्त झाला नाही , तर हनुमाला अंतिम संघात स्थान मिळवता येऊ शकते . तो उद्या सकाळी इंग्लंडला प्रयाण करणार असून २४ ऑगस्टला इंग्लंडमध्ये दाखल होणार आहे , अशी माहितीही त्याने दिली आहे .


भारतीय स्त्रियांचे आत्महत्येचे प्रमाण पुरुषांच्या तुलनेत तीनपटीने जास्त आहे . १५ - ३० वयोगटांमधील स्त्री व पुरुषांमध्ये आत्महत्या करण्याचे प्रमाण जास्त आहे . भारतीय मनोवैज्ञानिक संस्थेनुसार नुसार आत्महत्या करणाऱ्यांमध्ये १० ते १५ टक्के जण भावनेच्या भरात आत्महत्या करतात . उरलेल्या ८५ ते ९० टक्केजणांना वेळोवेळी मानसिक प्रबोधन करून आत्महत्या करण्यापासून परावृत्त करण्यात येते . नुकताच जागतिक आत्महत्या प्रतिबंधक दिन पार पडला . या वेळी आत्महत्येपासून नैराश्यग्रस्तांनी परावृत्त व्हावे म्हणून जनजागृती करण्यात आली . आत्महत्येमुळे जगातील लोकसंख्येपैकी ८ लाख लोक दर वर्षांला मृत्यू पावतात . एक माणूस दर ४० सेकंदाला २५ वेळा आत्महत्येचा प्रयत्न करू शकतो . आत्महत्या करण्याची इच्छा असणाऱ्या लोकांमध्ये तशी लक्षणे फार पूर्वीपासूनच दिसू लागतात . या व्यक्ती ‘माझं आयुष्य व्यर्थ आहे’ असे वाक्य सतत उद्गारतात , असे भारतीय मनोवैज्ञानिक संस्थेने सांगितले . ते पुढे म्हणाले , शेतकरी , विद्यार्थी आणि हुंडाबळीमुळे होणाऱ्या आत्महत्या यांचे प्रमाण जास्त आहे . जैवमानसिक विकार , नैराश्य , चिंताग्रस्त जीवनशैली , भीती यामुळे आत्महत्या करण्याच्या घटना जास्त घडतात . बरेचदा लोकांना नैराश्यग्रस्त रुग्णांशी कसे वागावे हे समजत नाही . त्यामुळे अशा वेळी तज्ज्ञांचे मार्गदर्शन घेणे केव्हाही योग्य ठरते . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


फुटबॉलची महासत्ता समजल्या जाणाऱ्या स्पेनने उत्तर कोरियाला २ - ० असे पराभूत करीत कुमार विश्वचषक फुटबॉल स्पर्धेची बाद फेरी गाठली . तीन सामन्यांमध्ये त्यांनी दोन सामने जिंकून सहा गुणांची कमाई केली . बाद फेरीत प्रवेश करण्यासाठी स्पेनला हा सामना जिंकणे अनिवार्य होते . त्यादृष्टीनेच त्यांनी सुरुवातीपासून सांघिक कौशल्यपूर्ण खेळावर भर दिला होता . सामन्याच्या चौथ्याच मिनिटाला मोहम्मद मौखलिसने स्पेनचे खाते उघडले . त्याने अप्रतिम चाल करीत हा गोल केला . मात्र स्पेनला पूर्वार्धात याच गोलवर समाधान मानावे लागले . त्यांच्या अनेक चाली कोरियन खेळाडूंनी रोखून धरल्या . उत्तरार्धातही बराच वेळ त्यांना दुसऱ्या गोलसाठी वाट पाहावी लागली . सामन्याच्या ७१व्या मिनिटाला त्यांना गोल करण्याची हुकमी संधी लाभली . त्याचा फायदा घेत सीझर गिल्बर्टने गोल केला व संघाला २ - ० अशी आघाडी मिळवून दिली . हीच आघाडी कायम ठेवीत त्यांनी सामना जिंकला . या सामन्यातील पराभवामुळे कोरियाच्या बाद फेरीच्या आशा धुळीला मिळाल्या . ड गट स्पेन उ . कोरिया २ ० मोहम्मद मौखलिस ४’ सीझर गिल्बर्ट ७१’ इराणकडून कोस्टा रिकाचा धुव्वा वृत्तसंस्था , मडगाव गोव्यात झालेल्या लढतीत बलाढय़ इराणने ‘कोस्टा रिकाचा ३ - ० असा धुव्वा उडवला . इराणने तीन सामन्यांमध्ये सर्वाधिक ९ गुणांसह साखळी फेरीतील ‘क’ गटात आघाडीचे स्थान मिळवले . सातत्यपूर्ण कामगिरी करणाऱ्या इराणने पूर्वार्धात २ - ० अशी आघाडी मिळवली होती . सामन्याच्या २५व्या मिनिटाला त्यांच्या मोहम्मद घोबीशावीने गोल करीत संघाचे खाते उघडले . त्याने पेनल्टी किक्द्वारा हा गोल केला . पाठोपाठ चार मिनिटांनी पुन्हा इराणला गोल करण्याची हुकमी संधी लाभली . त्याचा लाभ उठवीत ताहा शरियतीने अप्रतिम खेळ करीत दुसरा गोल साकारला . इराणला पूर्वार्धात बराच वेळ गोल करण्यात यश मिळाले नाही . अखेर ८९व्या मिनिटाला त्यांना गोल करण्याची संधी लाभली . त्याचा फायदा घेत मोहम्मद सरदारीने चेंडू गोलमध्ये तटवला . इराणला त्यानंतर गोल नोंदवता आला नाही . क गट इराण कोस्टा रिका ३ ० मोहम्मद घोबीशावी २५’ ताहा शरियाती २९’ मोहम्मद सरदारी ८९’ इराणपाठोपाठ जर्मनीही बाद फेरीत इराण व जर्मनी यांनी शानदार विजय नोंदवत कुमार विश्वचषक चषक फुटबॉल स्पर्धेच्या उपउपांत्यपूर्व फेरीकडे वाटचाल केली . झुंजार गिनी संघाचे आव्हान मात्र साखळीतच संपुष्टात आले . इराणने साखळीतील तिन्ही सामने जिंकत आरामात बाद फेरी गाठली . जर्मनीच्या खेळाडूंनी कोची येथील सामन्यात गिनी संघावर ३ - १ अशी मात केली आणि सहा गुणांसह दुसरे स्थान मिळवले . जर्मनीपुढे गिनीची चिवट झुंज अपयशी कोची : जागतिक फुटबॉल क्षेत्रात जर्मनीचा दबदबा आहे . मात्र इराणने त्यांना धूळ चारल्यानंतर जर्मनीला अखेरच्या सामन्यात गिनीविरुद्ध विजय मिळवणे अनिवार्य होते . जर्मनीने अपेक्षेप्रमाणेच गिनीचा ३ - १ असा पाडाव करीत पुढील फेरी गाठली . सामन्याच्या आठव्या मिनिटाला जॅन - फिटी अर्पने संघाला १ - ० अशी आघाडी मिळवून दिली . त्यांचा हा आघाडीचा आनंद गिनीच्या इब्राहीम सौमाहने २६व्या मिनिटाला हिरावून घेतला . त्याने सुरेख गोल करीत बरोबरी साधली व जर्मनीला धक्का दिला . पहिल्या सत्रात गिनीने कडवी लढत देत गिनीला १ - १ असे बरोबरीत रोखले . सामन्याच्या उत्तरार्धात विजय मिळवण्याच्या ईर्षेनेच जर्मनीने खेळ केला . ६२व्या मिनिटाला त्यांच्या निकोलस कुनने गोल केला व संघाला आघाडी मिळवून दिली . जर्मनीला २ - १ याच आघाडीवर समाधान मानावे लागणार असे वाटत असतानाच भरपाई वेळेतील दुसऱ्या मिनिटाला त्यांना पेनल्टी किक मिळाली . त्याचा फायदा घेत साहवेर्दी सेटिनने जर्मनीला ३ - १ असे अधिक्य मिळवून दिले . क गट जर्मनी गिनी ३ १ जॅन - फिटी अर्प ८’ इब्राहिम सौमा २६’ निकोलस कुन ६२’ साहवेर्दी सेटिन ९०’ + २ ब्राझीलचा नायजरवर सहज विजय मडगाव : विश्वविजेतेपदाचे प्रबळ दावेदार समजल्या जाणाऱ्या ब्राझीलने कुमार ( १७ वर्षांखालील ) विश्वचषक स्पर्धेच्या ‘ड’ गटात नवख्या नायजरवर २ - ० असा सहज विजय मिळवला . आतापर्यंत तीन वेळा विश्वजेतेपदाला गवसणी घालणाऱ्या ब्राझीलच्या लिंकोनने सामन्याच्या चौथ्याच मिनिटाला पहिला गोल करत संघाचे खाते उघडून दिले . त्यानंतर ३४व्या मिनिटाला ब्रेनेरने अजून एक गोल करत ब्राझीलने आघाडी दुप्पट केली . मध्यंतरापर्यंत त्यांनी २ - ० अशी आघाडी कायम ठेवली होती . दुसऱ्या सत्रात मात्र ब्राझीलला एकही गोल करता आला नाही , त्यामुळे नाजयरसारख्या नवख्या संघावर त्यांना मोठय़ा फरकाने विजय मिळवता आला नाही . ‘ड’ गटामध्ये ब्राझील नऊ गुणांसह अव्वल स्थानावर आहे . स्पेनने सहा गुणांसह गटामध्ये दुसरे स्थान मिळवले आहे . ड गट ब्राझील नायजर २ ० लिंकोन ४’ ब्रेनेर ३४’ ब्राझील , स्पेन उपउपांत्यपूर्व फेरीत संभाव्य विश्वविजेते म्हणून गणल्या जाणाऱ्या ब्राझील आणि स्पेनने ड - गटातून उपउपांत्यपूर्व फेरीतील स्थान निश्चित केले आहे . या गटात तिसऱ्या स्थानावर असलेल्या नायजरलाही बाद फेरीत स्थान मिळण्याची दाट शक्यता आहे . अखेरच्या साखळी लढतीत ब्राझीलने नायजरचा आणि स्पेनने उत्तर कोरियाचा आरामात पराभव केला .


मानसिक ताण हा मनाला आलेला थकवा असतो असे आपण म्हणत असलो तरीही हा ताण येताना त्याची काही लक्षणे दिसतात . आता मानसिक समस्येची लक्षणे ही मानसिकच असली पाहिजेत , असा आपला सामान्य समज असतो . मात्र , मन आणि शरीर हे एकमेकांशी जोडलेले असल्याने मानसिक ताणाचा शरीरावर परिणाम होतो आणि काही लक्षणे दिसतात . ही लक्षणे आपल्याला सहज लक्षात येण्यासारखी असतात . मानसिक ताण आल्यास त्याचा मनाबरोबरच भावना , शरीर या सगळ्यांवरच परिणाम होतो . त्यामुळे व्यक्तीला नैराश्य आलेले असेल तर त्याचा शरीरावर मोठ्या प्रमाणात परिणाम होतो हे निश्चित . आता मानसिक नैराश्याची ही शारीरिक लक्षणे नेमकी कोणती ते जाणून घेऊया . १ . शारीरिक दुखणे – जे लोक दीर्घकाळ नैराश्यामध्ये असतात त्यांच्या शरीराचे विविध अवयव सारखे दुखत असतात . अंग जास्त काळ दुखत असेल तर डॉक्टरांना दाखवून योग्य ते उपचार घेणे केव्हाही चांगले . मात्र यासाठी डॉक्टरांना आवश्यक त्या मानसिक स्थितीची माहिती देणेही गरजेचे आहे . २ . जठर व आतड्यांविषयीच्या अडचणी – शरीरात विविध कारणांनी तयार होणारे एक प्रकारचे आम्ल आतड्यामध्ये तयार होते . जर एखादा व्यक्ती नैराश्यामध्ये असेल तर त्याचा परिणाम त्या व्यक्तीच्या पोटावर होतो . या व्यक्तींना नैराश्यामुळे अतिसार आणि बद्धकोष्ठता या पोटाच्या समस्यांचा सामना करावा लागतो . त्यामुळे मानसिक अवस्था चांगली नसेल तर पोटाच्या आणि पचनाच्या समस्या निर्माण होतात . ३ . थकवा – तुम्हाला दीर्घकाळ थकल्यासारखे वाटत असेल तर नैराश्य हे त्यामागील एक प्रमुख कारण असू शकते . यामध्ये पुरेसा आराम आणि झोप झालेली असेल तरीही तुम्हाला थकवा आल्यासारखे वाटते . सकाळी झोपेतून उठताना फ्रेश वाटायला हवे . मात्र नैराश्य असणाऱ्या व्यक्तींना झोप पूर्ण झाली तरीही फ्रेश वाटत नाही . यामध्ये व्यायाम करणे , ऑफिसला जाणे किंवा इतर दैनंदिन कामे करण्याचा कंटाळा येतो . ४ . अस्वस्थता – दीर्घकाळ नैराश्य असेल तरीही आळशीपणा आणि जडपणा येतो . यामुळे कोणतेही काम कऱण्याची इच्छा राहत नाही . ५ . झोपेच्या अडचणी – नैराश्य आणि झोप यांचे अतिशय जवळचे नाते आहे . व्यक्ती नैराश्यात असल्यास त्याचा व्यक्तीच्या झोपेवर अतिशय वाईट परिणाम होतो . निराशेत असणाऱ्या व्यक्तींना अनेकदा निद्रानाशाचा त्रास होतो . याचे मुख्य कारण म्हणजे या व्यक्ती सतत कोणत्या ना कोणत्या विचारात असतात . तर काही बाबतीत लोक इतके झोपतात की ते याआधी कधी झोपलेच नव्हते . यातून बाहेर कसे पडायचे ? नैराश्याशी सामना करायचा असल्यास चांगल्या डॉक्टरांना दाखविणे गरजेचे असते . यामध्ये फॅमिली डॉक्टरशिवाय मनोविकारतज्ज्ञांचा सल्लाही महत्त्वाचा ठरतो . अशा घटनांमध्ये शरीरात होणारे बदल लक्षात घेऊन त्यामागील नेमके कारण शोधणे हे डॉक्टरांसाठी आव्हानच असते . मात्र वरील लक्षणे आढळल्यास त्याकडे दुर्लक्ष न करता त्यावर योग्य ते उपाय करणे गरजेचे आहे . याशिवाय नैराश्याशी सामना करण्यासाठी कोणकोणत्या पद्धती उपलब्ध आहेत याची माहिती करुन घेणेही तितकेच महत्त्वाचे आहे . मानसी जैन


बॉलिवूडमध्ये हल्ली कलाकार चित्रपटांव्यतिरिक्तही इतर विविध कार्यक्रमांमध्ये सुद्धा व्यग्र असतात . अशाच काही व्यग्र आणि प्रसिद्ध सेलिब्रिटींपैकी एक म्हणजे अभिनेता सलमान खान . चित्रपटांच्या चित्रिकरणासोबतच भाईजान सध्या बिग बॉस या वादग्रस्त कार्यक्रमाच्या १० व्या पर्वाचे सूत्रसंचालन करत आहे . बऱ्याच कारणांनी बिग बॉसचे यंदाचे हे पर्व चर्चेत असताना आता आणखी एका कारणामुळे बिग बॉस पुन्हा एकदा चर्चेत आले आहे . बिग बॉसच्या घरात आणि मंचावर नेहमीच विविध सेलिब्रिटी मोठ्या उत्साहात हजेरी लावत असतात . पण , यावेळी मात्र एका लहान आणि गोंडस पाहुण्याने या क्रार्यक्रमाच्या मंचावर सलमानला साथ दिली आहे . तो खास पाहुणा म्हणजे सलमान खानच्या बहिणीचा मुलगा , अहिल . अभिनेता सलमान खान आणि त्याच्या भाच्यामध्ये असणारे अनोखे मामा - भाच्याचे नाते आपण सारे जाणतोच . नुकतेच ज्यावेळी सलमानने बिग बॉसच्या विकेंड का वार या खास भागाचे लोणावळा येथील सेटवर चित्रिकरण केले त्यावेळी सलमान आणि अहिलची भेट झाली . सलमान या चित्रिकरणात व्यग्र असतानाच त्याची बहिण अर्पिता तिच्या पती आणि मुलासह सेटवर आली . अहिल सेटवर आल्याचे कळताच सलमानने चित्रिकरणातून काहीसा वेळ काढत अहिलसोबत मज्जा मस्ती करण्यास प्राधान्य दिले . यावेळी काढलेले सलमान आणि अहिलचे फोटो सोशल मीडियावरही चांगलेच चर्चेत आले होते . या फोटोंमध्ये सलमानने अहिलला उचलले असून त्या दोघांच्याही चेहऱ्यावर सुरेख असे स्मित खुलले आहे . सलमानने अहिलला यावेळी बिग बॉसच्या मंचावरही नेले आणि त्याला मिश्किलपणे विचारले की , ‘तू माझ्यासोबत या शोचे सूत्रसंचालन करणार आहेस का ? ’ . इतक्यावरच न थांबता त्याने अहिलच्या हाती माइक देत त्याला एक ओळही बोलून दाखवली . जी ओळ सलमान नेहमीच या शोच्या सुरुवातीला म्हणतो . पण , ‘मामूजान’ सलमानप्रमाणे सूत्रसंचालन करण्यापेक्षा अहिलने त्या माइकसोबत खेळण्यालाच प्राधान्य दिले . यावेळी बिग बॉसच्या सेटच्या जवळ असणाऱ्या एका दुसऱ्या सेटवर ‘झलक दिखला जा’ या कार्यक्रमाचे चित्रिकरणही सुरु होते . पण , अहिल बिग बॉसच्या सेटवर आल्याची बातमी वाऱ्यासारखी पसरली आणि त्याला पाहण्यासाठी , त्याची भेट घेण्यासाठी जॅकलिन फर्नांडिज , करण जोहर , फराह खान , गणेश हेगडे हे कलाकारही आले होते . रिअॅलिटी शो च्या हल्लीच्या दिवसांमध्ये अनेक वाहिन्यांवर अनेक नवे रिअॅलिटी शो सुरु होत आहेत . त्यामुळे सलमान खानच्या बिग बॉस या कार्यक्रमापासून ते अगदी गाण्यांच्या रिअॅलिटी शोपर्यंत सर्वच क्रार्यक्रम त्यांचा प्रेक्षक वर्ग टिकवून ठेवण्यासाठी आणि टीआरपीमध्ये वाढ करण्यासाठी प्रयत्नशील असल्याचे पाहायला मिळत आहे .


नाटक , मालिका , सिनेमांनंतर आता वेब शोला देखील प्रेक्षकांची तेवढीच पसंती मिळत आहे . म्हणून तर मराठी इंडस्ट्रीमध्ये एक पाठोपाठ एक वेब शो येत असल्याचे पाहायला मिळत आहे . ‘कास्टिंग काऊच’ , ‘बापाचा रस्ता’ , ‘स्ट्रगलर साला’ असे एक ना दोन अनेक मराठी वेब शो सध्या यूट्युबवर दिसत आहेत . या वेब शोंना प्रेक्षकांची पसंतीही तेवढीच मिळत आहे . भारतीय डिजीटल पार्टीचा ‘कास्टिंग काऊच’ हा शो चांगलाच गाजला . आता भाडिप प्रेक्षकांसाठी नवं काही तरी घेऊन येत आहेत . ‘आपल्या बापाची सोसायटी’ अशा नावाचा नवा वेब शो ते घेऊन येत आहेत . या शोचा पहिला भागही नुकताच प्रदर्शित झाला . ‘आपल्या बापाची सोसायटी’ या वेब शोचे दिग्दर्शन सारंग साठे यांनी केले आहे . विशेष म्हणजे या वेब शोमध्ये अभिनेत्री पर्ण पेठे आणि मुण्मयी गोडबोले झळकणार आहेत . पर्ण पेठे हिचा नुकताच ‘फोटोकॉपी’ , ‘वाय झेड’ हे सिनेमे प्रदर्शित झाले आहेत . या सिनेमांतील अभिनयाने तिने प्रेक्षकांची मने जिंकली आहे . तसेच ‘रमा माधव’ या ऐतिहासिक सिनेमातील तिची भूमिकादेखील प्रेक्षकांना आवडली होती . अशा वेगवेगळया भूमिकेतून दिसणारी पर्ण आता थेट वेब शोमध्ये पाहायला मिळणार आहे . ‘कास्टिंग काऊच’ , ‘आपल्या बापाचा रस्ता’ या वेब शोनंतर आता , ‘भाडिप’चा हा पुढचा शो असणार आहे . सध्या वेब शो हे जबरदस्त चालत आहे . त्यांचा प्रेक्षक वर्गदेखील दिवसागणित वाढत चालला आहे . त्यामुळे या वेब शोच्या माध्यमातून या कलाकारांना अधिकाधिक प्रेक्षकांपर्यंत पोहोचण्याची संधी मिळते यात काही शंका नाही . त्यातही वेब शो पाहणारे प्रेक्षक हे अधिक तर तरुण असल्यामुळे त्यांच्या आहे . ‘आपल्या बापाची सोसायची’ हा वेब शो प्रेक्षकांचं नक्कीच मनोरंजन करेल यात काही शंका नाही .


गुगल कायमच आपल्या युजर्ससाठी नवनवीन योजना जाहीर करत असते . युजर्सच्या दैनंदिन जीवनातील तक्रारी दूर व्हाव्यात हा त्यामागील मुख्य उद्देश असतो . नुकतेच गुगलने आपले एक नवे अॅप्लिकेशन सुरु केले असून या ऍपमुळे शेजाऱ्यांकडून स्थानिक स्तरावरची महत्वाची माहिती मिळणार आहे . बीटा व्हर्जन असलेले नेबर्ली हे ऍप ऍन्ड्रॉईड ४ . ३ आणि त्याहून सरस असणाऱ्या सर्व स्मार्टफोनमधील गुगल प्ले स्टोअर मधून डाऊनलोड करता येणार आहे . मागच्या काही काळापासून लोक आपल्या दैनंदिन कामकाजात व्यस्त झाल्याने त्यांचा शेजाऱ्यांशी म्हणावा तितका संपर्क नसतो . मात्र शेजाऱ्यांना ते जिथे राहतात तेथील अदययावत आणि अचूक माहिती असते . त्यामुळेच लोकांना स्थानिक प्रश्न विचारता यावेत आणि त्यांची उत्तरे सहज उपलब्ध व्हावीत या हेतुने या अॅपची निर्मिती करण्यात आली आहे . नेबर्ली लोकांना त्यांच्याकडे असलेले ज्ञान इतरांसोबत वाटण्यास आणि शेजार सुरक्षित ठेवण्यास मदत करणार आहे . गुगलच्या नेक्स्ट बिलीयन युझर्स टीमचे समूह उत्पादन व्यवस्थापक जोश वुडवर्ड यांनी सांगितले की , “वेबवरील माहितीद्वारे लोकांना एकमेकांसोबत जोडण्यासाठी गुगल सर्चची सुरुवात झाली . नेबर्लीच्या साहाय्याने हेच मिशन आम्ही वैश्विक स्तरावर नेत आहोत . यामुळे लोकांना वेबवरची माहिती मिळविणे सोपे होते . गुगलने केलेल्या सर्वेक्षणानुसार , सर्वसामान्य व्यक्ती त्याचे आयुष्य त्याच्या घराच्या १ किलोमीटर परिसरातच जगतो . आपल्या शेजाऱ्यांकडून अंतर्गत सामूहिक ज्ञानाचे लाभ शेजाऱ्यांना मिळावेत हा नवीन अनुभव आम्हाला निर्माण करायचा होता . आणि जर तसं घडलं तर आम्हाला आशा आहे की खऱ्या अर्थाने शेजारधर्म निर्माण होईल . ” सध्या ही सुविधा मुंबईमध्ये प्रायोगिक तत्वावर सुरु करण्यात आली असून येत्या काळात ती महाराष्ट्रातील आणि भारतातील इतर शहरातही सुरु करण्यात येणार आहे . असा घ्या अॅपचा फायदा १ . शेजाऱ्यांना प्रश्न विचारता येतील – तुम्ही विचारलेला प्रश्न जो मदत करु शकेल अशा योग्य त्या तज्ज्ञ शेजाऱ्याकडे पाठविला जाईल . आपण शेजाऱ्यांशी बोलतो त्याप्रकारे युजर्स गुगलच्या व्हॉईस रिकग्निशनचा वापर करुन इंग्रजीसह आठ अन्य भारतीय भाषांमध्ये शेजाऱ्याला प्रश्न विचारु शकतो . २ . स्थानिक तज्ज्ञ बना - उजवीकडे आणि डावीकडे प्रश्न स्वाईप करा आणि उत्तरे द्या . सर्वात जास्त मदत करणाऱ्या शेजाऱ्याला अॅप कडून काही बक्षिसही देण्यात येणार आहे . ३ . शेजारधर्म सुरक्षित ठेवा - कोणतीही खाजगी माहिती न देता ब्राऊज करा आणि प्रश्नांची उत्तरे द्या . नेबर्ली वापरताना फोन नंबर , संपूर्ण नाव आणि इतर संपर्क माहिती गुप्त ठेवण्यात येते . नेबर्ली वापरणाऱ्या प्रत्येक सदस्याला शेजारधर्म सभ्यपणे पाळणे आणि मदतीसाठी तत्पर ठेवण्याचे ‘नेबर्ली प्रॉमिस’ अर्थात वचन द्यावे लागते .


नवी दिल्ली : महाराष्ट्राच्या वेटलिफ्टिंग खेळाडूंनी मंगळवारी पदकांचा भार लीलया उचलला . स्पर्धेच्या सातव्या दिवशी तृप्ती माने आणि जेर्मी लालरिंनुन्गा यांनी मिळविलेल्या सुवर्णपदकासह एकूण दहा पदके मिळविली . महाराष्ट्राला पुन्हा दुसऱ्या क्रमांकावर आणताना ज्युदोपटूंनी साथ केली . ज्युदोमध्ये एका सुवर्णपदकासह एकूण पाच पदके महाराष्ट्राने मिळविली . वेटलिफ्टिंगमघ्ये महाराष्ट्राचे वर्चस्व राहिले . मूळचा मणिपूरचा पण महाराष्ट्राचे प्रतिनिधित्व करणाऱ्या युवा जागतिक स्पर्धेतील रौप्यपदक विजेत्या जेर्मी लालरिंनुन्गा याने आज 62 किलो वजनी गटात ( 115 किलो स्नॅच आणि 136 किलो क्लीन अँड जर्क ) 251 किलो वजनी उचलून सुवर्णपदकाची कमाई केली . त्याला महाराष्ट्राच्याच जेकब वॅनल्टात्लुन्गा याचे आव्हान होते . पण , जेर्मी आणि जेकब दोघेही क्लीन अँड जर्क प्रकारात अखेरच्या प्रयत्नात अपयशी ठरले . जेकब 247 किलो वजन उचलून रौप्यपदकाचा मानकरी ठरला . ब्रॉंझपदकही महाराष्ट्राच्या अभिषेक निपाणे याने मिळविले . महाराष्ट्राच्या तृप्ती माने हिने 58 किलो वजनी गटात 172 किलो वजन उचलून सुवर्ण , तर पूजा परदेशीने 147 किलो वजन उचलून ब्रॉंझपदक मिळविले . मुलींच्याच 53 किलो वजनी गटात युवा राष्ट्रकुल अजिंक्यपद स्पर्धेतील सुवर्णपदक विजेत्या महाराष्ट्राच्या अनन्या पाटीलला रौप्यपदकावर समाधान मानावे लागले . तिने 149 किलो वजन उचलले . मणिपूरची लामाबाम निलम देवी ( 159 किलो ) सुवर्णपदकाची मानकरी ठरली . याच वजनी गटात महाराष्ट्राची धनश्री पवार ब्रॉंझपदकाची मानकरी ठरली . 63 किलो मुली : प्राजक्ता साळुंके ( रौप्य , 63 किलो ) महाराष्ट्र पुन्हा दुसऱ्या स्थानी वेटलिफ्टिंग आणि ज्यूदो मधील घवघवीत यशाने महाराष्ट्र पदकतालिकेत पुन्हा दुसऱ्या स्थानी आले आहे . महाराष्ट्राने 19 सुवर्ण , 22 रौप्य आणि 27 ब्रॉंझ अशी एकूण 68 पदके मिळविली आहेत . हरियाना ( 22 + 16 + 19 = 57 ) सर्वाधिक सुवर्णपदकाच्या आधारे आघाडीवर असून , दिल्ली ( 19 + 20 + 26 = 65 ) तिसऱ्या स्थानावर घसरले आहे .


भारताच्या सौरभ वर्माला बेल्जियम आंतरराष्ट्रीय बॅडमिंटन स्पध्रेच्या उपविजेतेपदावर समाधान मानावे लागले . अंतिम लढतीत फ्रान्सच्या लुकास कोव्र्हीने सरळ सेटमध्ये सौरभवर विजय मिळवत जेतेपद पटकावले . पाचव्या मानांकित लुकासने ४३ मिनिटांच्या लढतीत बिगरमानांकित सौरभचा २१ - १९ , २१ - १९ असा पराभव केला . पहिल्या सेटमध्ये सौरभने ११ - ४ अशी आघाडी घेत दणक्यात सुरुवात केली होती , परंतु लुकासने दमदार पुनरागमन करताना १७ - १७ अशी आणि १९ - १९ अशी बरोबरी मिळवली . फ्रान्सच्या या खेळाडूने झटपट दोन गुणांची कमाई करत पहिला सेट २१ - १९ असा जिंकला . दुसऱ्या सेटमध्येही अटीतटीचा संघर्ष पाहायला मिळाला . ९ - ९ अशा बरोबरीवर असताना लुकासने अप्रतिम खेळाचे प्रदर्शन घडवत अखेपर्यंत चिवट खेळ केला . त्याने २१ - १९ अशा विजयासह चषक उंचावला . भारताला तीन सुवर्णपदके शुभंकर प्रामाणिक , संभाजी पाटील अव्वल पीटीआय , गॅबाला ( अझरबैजान ) आयएसएसएफ कनिष्ठ विश्वचषक नेमबाजी स्पध्रेच्या पहिल्या दिवशी भारताने तीन सुवर्णपदकांसह एकूण सात दिवसांची कमाई केली . शुभंकर प्रामाणिक , संभाजी पाटील यांनी आपापल्या गटात सुवर्णपदक जिंकले . युवा नेमबाज शुभंकर प्रामाणिकने अझरबैजान येथे सुरू असलेल्या स्पध्रेत २०५ . ५ गुणांची कमाई करत ५० मीटर रायफल प्रोन प्रकारात बाजी मारली . चेक प्रजासत्ताकच्या फिलीप नेपेजचॅल ( २०५ . २ ) आणि रोमानियाच्या ड्रॅगोमीर लोर्डाचे ( १८५ . १ ) यांनी अनुक्रमे रौप्य व कांस्यपदक जिंकले . या स्पध्रेत २७ देशांतील २७९ नेमबाजांनी सहभाग घेतला आहे . पात्रता फेरीत शुभांकरने ६१३ . ८ गुणांसह सहावे स्थान पटकावून अंतिम फेरीत प्रवेश मिळवला . याच गटात मयूर देवा भानू , व्ही सर्वेष स्वरूप शंकर , फतेह सिंग ढिल्लोन , पी . अजय नितीश व सय्यद परवेझ यांना अंतिम फेरीत प्रवेश मिळवण्यात अपयश आले . संभाजीने २५ मीटर स्टॅण्डर्ड पिस्तूल प्रकारात भारताला दुसरे सुवर्णपदक जिंकून दिले . त्याने ५६२ गुणांची कमाई करत ऑस्ट्रेलियाच्या सेर्गेई इव्हग्लेव्हस्की ( रौप्य ) आणि जेम्स अॅशमोर ( कांस्य ) यांना पराभूत केले . सांघिक प्रकारातही संभाजीने गुरमीत आणि रितुराज सिंग यांच्यासह दिवसातील तिसरे सुवर्ण जिंकले . याच्यासह भारताने रायफल सांघिक प्रकारात रौप्यपदक जिंकले . महिलांच्या ५० मीटर रायफल प्रोन प्रकारात भारताला कांस्यपदकावर समाधान मानावे लागले . गायत्री निथ्यानदम , सोनिका आणि आयुशी पोद्दार यांचा या संघात समावेश होता .


राज्य सरकारने क्रीडा धोरण उपसमितीतील संभाजी पवार आणि काका पवार या दोन्ही कुस्तीगीरांना आज दूर करून त्यांच्याऐवजी धनराज पिल्ले व रचिता मिस्त्री यांची निवड केली आहे ; मात्र जुलैमध्ये स्थापन झालेल्या या समितीची पहिली बैठक कधी होणार , असा प्रश्न अनेकांना पडला आहे . क्रीडा विभागाने २९ जुलै रोजी ही समिती स्थापन केली होती . मुख्यमंत्री अध्यक्ष , तर क्रीडा व युवक कल्याणमंत्री हे सहअध्यक्ष असतील . दोन ‘अर्जुन’ व दोन ‘शिवछत्रपती’ पुरस्कारार्थी असे चार उपाध्यक्ष असतील , असे जाहीर करण्यात आले होते . उपाध्यक्ष संभाजी पवार यांच्याऐवजी धनराज पिल्ले , तर ‘अर्जुन’ पुरस्कारार्थींमध्ये काका पवार यांच्याऐवजी रचिता मिस्त्री यांचा समावेश झाला आहे . क्रीडा संघटकांत दिवंगत रामदास दरणे यांच्याऐवजी अमरावतीच्या अरुण खोडस्कर यांचा समावेश करण्यात आला आहे . आज केलेला बदल हा २९ जुलैच्या निर्णयाचे शुद्धिपत्रक असल्याचे शासनाचे उपसचिव राजेंद्र पवार यांनी म्हटले आहे . जवळपास पाच महिन्यांनी या अध्यादेशात बदल करण्यात आला आहे ; पण या समितीची अद्याप एकदाही बैठक झालेली नाही . त्याचबरोबर आम्हालाही सरकारी निर्णयाच्या माहितीद्वारेच आपण या समितीत असल्याचे कळले असल्याचा दावा काही सदस्यांनी केला आहे . क्रीडा धोरणातील सर्व योजनांची कालबद्ध अंमलबजावणी करणे हा उद्देश आहे , असे सांगितले होते , तसेच या समितीच्या वर्षभरात किमान चार बैठका घेऊन क्रीडा धोरणाच्या फलश्रुतीचा आढावा घेण्यात येईल , असेही सांगितले होते .


करिना आणि सैफ अली खानचा मुलगा तैमुरला पाहण्यासाठी सध्या सारेच उत्सुक असतात . तैमुरवर सोशल मीडियावर टीका होत असली तरी त्याचे फोटो पाहणाऱ्यांची संख्याही काही कमी नाही . त्यावरुनच तैमुरची सोशल मीडियावरील क्रेझ लक्षात येते . नुकतेच बाबा सैफसोबत तैमुरचे काही कूल फोटो समोर आले . आत्या सोहा अली खानच्या वाढदिवसाला आई - बाबांसोबत जाताना तैमुर फार उत्साही दिसला . तसे पाहायला गेले तर तैमुर साऱ्याच कपड्यात गोंडस दिसतो . या नाइट ड्रेसमध्येही तो तेवढाच गोड आणि गोंडस दिसत होता . तैमुससोबत सैफ आणि करिनाही अगदी कॅज्युअल टी - शर्ट आणि पॅन्टमध्ये दिसले . या तिघांचे हे आऊटफिट पाहून कदाचित सोहाच्या बर्थडे पार्टीची थीम ‘पजामा पार्टी’ असेल वाटते . लवकरच तैमुर एक वर्षांचा होईल . आत्याच्या घरी जाताना तैमुरने प्रसारमाध्यमांना फार उत्साहाने फोटो काढू दिले . ४ ऑक्टोबरला सोहाने आपला ३९ वा वाढदिवस साजरा केला . २९ सप्टेंबरला सोहाने एका गोंडस मुलीला जन्म दिला . सध्या ती आणि कुणाल आपल्या मुलीच्या म्हणजे इनायाच्या संगोपनात व्यग्र आहे . सोहाच्या वाढदिवसा दिवशी कुणालने तिच्यासोबतचा एका फोटो इन्स्टाग्रामवर टाकत तिला वाढदिवसाच्या शुभेच्छा दिल्या . तैमुरनंतर आता सोहा आणि कुणालची मुलगीही सोशल मीडियावर ट्रेण्ड करत आहे . पण अजूनपर्यंत इनाया नौमीचा एकही फोटो समोर आलेला नाही . सध्या ‘वीरे दी वेडिंग’ सिनेमाच्या चित्रीकरणामध्ये व्यग्र असलेली करिनाही सोहा आणि कुणालच्या घरी गेली होती . करीनाने यावेळी प्रिन्टेंड टी - शर्टसोबत काळ्या रंगाची पॅन्ट घातली होती . सोहाच्या पार्टीनंतर सैफ लगेच त्याच्या ‘शेफ’ सिनेमाच्या प्रिमिअरला गेला होता .


‘कॉकटेल’ या चित्रपटात साध्याभोळ्या ‘मीरा’ची भूमिका साकारणारी अभिनेत्री डायना पेन्टी पुन्हा एकदा प्रेक्षकांच्या भेटीला येण्यासाठी सज्ज झालीये . पण , यावेळी तिचा लूक मात्र फारच वेगळा असल्याचं लक्षात येतंय . ‘कॉकटेल’ आणि ‘हॅप्पी भाग जायेगी’ या दोन्ही चित्रपटांपेक्षा अगदी वेगळ्या भूमिकेतून डायना रुपेरी पडद्यावर झळकणार आहे ते म्हणजे ‘परमाणू’ या चित्रपटातून . ‘परमाणू - द स्टोरी ऑफ पोखरण’ , या चित्रपटातून ती एका सैन्यदल अधिकाऱ्याच्या भूमिकेत दिसणार आहे . डायनाने स्वतः तिचा हा नवा लूक ट्विटरच्या माध्यमातून सर्वांसमोर आणला आहे . ट्विटरवर पोस्ट करण्यात आलेल्या या पोस्टरमध्ये डायना सैन्यदलाच्या गणवेशात दिसत असून , तिच्या चेहऱ्यावर गंभीर भाव पाहायला मिळत आहेत . तिचा हा लूक सध्या अनेकांचच लक्ष वेधत आहे . खुद्द डायनानेच या लूकबद्दलची उत्सुकता व्यक्त केली आहे . ‘परमाणूतील लूक शेअर करण्यासाठी मी फारच उत्सुक आहे’ , असं कॅप्शन देत तिने हा फोटो पोस्ट केला आहे . वाचा : अबब ! इतक्या संपत्तीच्या मालकीण आहेत रेखा काही दिवसांपूर्वीच अभिनेता जॉन अब्राहमने या चित्रपटाच्या फर्स्ट लूकवरुन पडदा उचलला होता . अभिषेक शर्मा दिग्दर्शित या चित्रपटातून १९९८ साली पोखरण येथे झालेल्या आण्विक चाचणीचा प्रसंग पुन्हा एकदा जिवंत केला जाणार आहे . या चित्रपटाच्या बहुतांश भागाचं चित्रीकरण राजस्थानातील जैसलमेर भागात केलं जात असल्याची माहिती सुत्रांनी दिली आहे . ‘क्रिअर्ज एन्टरटेन्मेन्ट’ची निर्मिती असलेल्या या चित्रपटात अभिनेता बोमन इराणीसुद्धआ झळकणार आहे . पोखरण येथे झालेली आण्विक चाचणी भारताच्या इतिहासातील अत्यंत महत्त्वाचा प्रसंग असून दिवंगत माजी राष्ट्रपती डॉ . एपीजे अब्दुल कलाम यांचाही त्यात महत्वपूर्ण सहभाग होता . त्यामुळे या चित्रपटाच्या माध्यमातून पुन्हा एकदा भूतकाळाची पानं उलटली जाणार असंच म्हणावं लागेल .


बी - टाऊनमध्ये जितक्या वेगाने मित्र बनतात तितक्याच किंवा त्याहीपेक्षा जास्त वेगाने या मैत्रीच्या नात्यात दुरावा येतो . सध्या बॉलिवूडमध्ये अशाच एका मैत्रीपूर्ण नात्याला तडा गेल्यामुळे आरोप - प्रत्यारोपांचे सत्र सुरु असल्याचे पाहायला मिळते . कधी एकेकाळी निर्माता - दिग्दर्शक करण जोहर आणि अभिनेत्री काजोल यांच्या मैत्रीचे किस्से सांगितले जायचे . काजोल ही आपल्यासाठी खूपच लकी असल्याचे खुद्द करणने अनेकदा सर्वांसमोर जाहीर केले होते . पण , करण - काजोलच्या मैत्रीच्या नात्यात एक अनपेक्षित वळण आले आणि या दोघांमध्येही वैर निर्माण झाले . काजोलसोबत झालेल्या वादाविषयी करणने त्याच्या आत्मचरित्रपर पुस्तकातही भाष्य केले . काजोल - अजय देवगणविषयी करणने लिहिले आहे की , ‘आता काहीही झाले तरीही मी तिच्या ( काजोलच्या ) मदतीला जाणार नाहीये . कारण , तिलाही त्याचा काहीच फरक पडणार नाहीये . मला तिच्या नवऱ्याविषयी ( अजय देवगणविषयी ) काहीच बोलायचे नाही . ’ करणच्या पुस्तकातील या वाक्याने अनेकांचे लक्ष वेधले होते . याविषयीच काजोलला एका वृत्तपत्राच्या मुलाखत सत्रामध्ये विचारले असा ती म्हणाली , ‘याविषयी काहीही न बोलता शांत राहणं सध्याच्या घडीला योग्य आहे . मी सध्या तेच करतेय . योग्यवेळी या विषयी मी प्रतिक्रिया देईन आणि माझे मत सर्वांपर्यंत पोहोचेल याची मी काळजी घेईन . ’ दरम्यान , करणच्या मुलांची भेट घेण्यासाठी जाणार का असे विचारले असता काजोलने या प्रश्नाचे उत्तर देण्यास नकार दिला . ‘माझ्या मते हल्ली प्रामाणिकपणाचा आव आणून वागण्याचे प्रमाण वाढले आहे . फक्त एका पुस्तकाची विक्री करण्यासाठी , चित्रपटाला चांगले रेटिंग मिळण्यासाठी बरेच लोक इतरांना त्यांच्या प्रामाणिकपणाचं प्रमाणपत्र देतात . कॅमेऱ्यासमोर खोटं बोलण्याला बरीच कारणं असू शकतात . त्यामुळे हल्लीच्या दिवसांमध्ये प्रामाणिकपणाची काहीच किंमत राहिली नाहीये असेच म्हणावे लागेल . ’ असे म्हणत काजोलने करणवर टीका केली आहे . त्यामुळे आता करण आणि काजोलचे मैत्रीचे नाते पूर्वपदावर येणार की , त्यांच्या नात्यातील ही दरी आणखीनच वाढत जाणार हे पाहणे महत्त्वाचे ठरणार आहे .


भारतीय क्रिकेट नियामक मंडळाने ( BCCI ) इंग्लंड कसोटी मालिकेतील पहिले १४ दिवस भारतीय खेळाडूंना आपापल्या पत्नींपासून दूर राहण्यास बजावले होते . त्यानंतरही अनुष्का शर्मा भारतीय संघासोबत दिसून आली . त्यानंतर नेटीझन्सने बीसीसीआय आणि विराट कोहलीवर टीका केली आहे . उद्या भारतीय संघ लॉर्डसवर दुसरा कसोटी सामना खेळणार आहे . त्यापूर्वी लंडनमध्ये विराटसेनेने येथील भारतीय दुतावासाला भेट दिली . बीसीसीआयने भारतीय दुतावासाला भेट दिल्याचा फोटो ट्विटरवर पोस्ट केला आहे . त्यामध्ये भारतीय संघासोबत कर्णधार विराट कोहलीची पत्नी अनुष्का शर्माही दिसत आहे . त्यावरून नेटीझन्सनी खिल्ली उडवली आहे . या फोटोमध्ये विराट कोहलीची पत्नी अनुष्काला पहिल्या रांगेचा मान देण्यात आला आणि कसोटी संघाचा उपकर्णधार अजिंक्य रहाणेला शेवटी चौथ्या रांगेत ठेवल्याने नेटिझन्सने चांगलेच संतापलेले . खेळाडूंच्या पत्नी अशा भेटींवेळी का उपस्थित असतात , अनुष्का भारतीय संघाची सदस्य आहे का ? असाही प्रश्न विचारण्यात आला आहे . सोशल मीडियावर पुन्हा एकदा अनुष्का शर्माला ट्रोल केले जात आहे . अनुष्का शर्मा पहिल्या रांगेत तर उपकर्णधार अजिंक्य शेवटच्या का ? असा प्रश्न सोशल मीडियावर विचारला जातोय . तसेच अनुष्का शर्मा भारतीय संघाची सदस्य आहे का ? असाही प्रश्न काही जणांनी उपस्थित केला आहे . अनुष्का शर्माशिवाय भारतीय संघातील खेळाडूंच्या पत्नी का दिसत नाही ? भारतीय संघ परदेश दौऱ्यावर गेला आहे की हानिमूनला ? असे प्रश्न सोशल मीडियावर नेटीझन्स विचारत आहेत . पहिल्य कसोटी सामन्यात भारतीय संघाला ३१ धावांनी पराभवाचा सामना करावा लागला होता . पाच कसोटी सामन्यांच्या मालिकेत यजमान इंग्लंडने १ - ० ने आघाडी घेतली आहे . बुधवारी दुसरा कसोटी सामना खेळवला जात आहे .


सिडनी : भारताचा युवा फलंदाज पृथ्वी शॉला शुक्रवारी सकाळी सराव सामन्यात दुखापत झाल्याने त्याला ऑस्ट्रेलियाविरुद्धच्या पहिल्या कसोटी सामन्याला मुकावे लागणार आहे . ऑस्ट्रेलियाविरुद्ध सुरु असलेल्या सराव सामन्यात पृथ्वी शॉ डीप मि़ड विकेटला क्षेत्ररक्षण करत होता . ऑस्ट्रेलियाचा सलामीवीर मॅक्स ब्रायन्ट याचा झेल घेताना त्याच्या घोट्याला दुखापत झाली . त्यानंतर त्याला पाय खाली ठेवणेही अशक्य होऊ लागल्याने त्याला मैदान सोडून जावे लागले . प्राथमिक चाचणीनंतर त्याच्या स्नायूंना दुखापत झाल्याचे बीसीसीआयने स्पष्ट केले . सविस्तर बातमी वाचण्यासाठी क्लिक करा - INDvsAUS : भारताला धक्का ; पृथ्वी शॉ पहिल्या कसोटीतून बाहेर सकाळ स्पोर्टस साईटसाठी क्लिक करा : www . sakalsports . com ■ ' सकाळ ' फेसबुक : www . facebook . com / mysakalsports ■ ' सकाळ ' ट्विटर : @ SakalSports ■ इन्स्टाग्राम : @ sakalsports


आयसीसी जागतिक एकदिवसीय महिला क्रिकेट स्पर्धेत ऑस्ट्रेलिया - विरुद्ध भारताने मायदेशातील मालिका ० - ३ अशी गमावली . या कामगिरीचा आढावा घेण्यासाठी ‘बीसीसीआय’ने समिती नियुक्त केली आहे . यात प्रशासकीय समितीच्या सदस्य डायना एडल्जी , वन - डे संघाची कर्णधार मिताली राज , टी - २० कर्णधार हरमनप्रीत कौर , निवड समितीच्या प्रमुख हेमलता काला यांचा समावेश असून , प्रा . रत्नाकर शेट्टी निमंत्रक आहेत . २८ मार्च रोजी समितीची बैठक होईल . त्यात एकूणच प्रगतीच्या मार्गांविषयी चर्चा होईल . डायना यांनी सांगितले , की वेगवान गोलंदाज , फिरकी गोलंदाज , यष्टिरक्षक यांचा संच तयार करावा आणि त्यांची राष्ट्रीय क्रिकेट ॲकॅडमीतील शिबिरात चाचणी घ्यावी , अशी सूचना निवड समितीला देण्यात आली आहे . संघाला आणखी दर्जेदार वेगवान व फिरकी गोलंदाजांची गरज असल्याचे या मालिकेतून दिसून आले . ते आपल्या फिरकी गोलंदाजांविरुद्ध सहजतेने खेळले , तर आपल्याला झगडावे लागले . आपल्याला फलंदाजीतही जास्त आक्रमकतेची गरज आहे . आगामी काळात ईशान्येसह देशभरातून गुणवान खेळाडू हेरण्याची योजना मंडळ तयार करत आहे . गेल्या वर्षी आपण विश्वकरंडक स्पर्धेची अंतिम फेरी गाठल्यापासून महिला क्रिकेटची लोकप्रियता वाढली आहे . खेळाडूंना सरस करार मिळाले आहेत . आता सुविधा मिळत असल्यामुळे त्यांना सातत्यपूर्ण कामगिरी करावीच लागेल . महिला क्रिकेटमधील रस कायम ठेवण्याचा हा एकमेव मार्ग आहे . - डायना एडल्जी , माजी महिला कर्णधार


दिल्ली सरकारने शहरातील डॉक्टरांच्या सेवानिवृत्तीचे वय ६२ वरून ६५ केले आहे . नायब राज्यपाल नजीब जंग यांनी याबाबतच्या प्रस्तावाला मान्यता दिली आहे . या निर्णयामुळे प्रशासनात अनुभवी डॉक्टर्स दीर्घकाळ सेवेत राहतील असा विश्वास एका ज्येष्ठ अधिकाऱ्याने व्यक्त केला . दिल्लीचे आरोग्यमंत्री सत्येंद्र जैन यांनी या निर्णयाचे स्वागत केले आहे . आरोग्य विभागाने याबाबतचा प्रस्ताव नुकताच राज्यपालांकडे दिला होता . राजधानी दिल्लीत सरकारची ३६ रुग्णालये आहेत . गरिबांना सार्वजनिक आरोग्य व्यवस्थेचा अधिक चांगल्या प्रकारे लाभ या निर्णयाने होईल अशी अपेक्षा वरिष्ठ अधिकाऱ्यांनी व्यक्त केली आहे . गेल्या वर्षी मे महिन्यात पंतप्रधान नरेंद्र मोदी यांनी सरकारी डॉक्टरांचे निवृत्तीचे वय ६५ वर्षे करण्याची घोषणा केली होती . ‘वैद्यकीय’च्या जागा वाढवणार जयपूरः २०१७ मध्ये वैद्यकीय अभ्यासक्रमाच्या जागा दहा हजारने वाढवण्याची घोषणा केंद्रीय आरोग्य व कुटुंब कल्याण राज्यमंत्री फग्गन सिंह कुलस्ते यांनी येथे एका कार्यक्रमात केली . ‘नीट’ परीक्षेद्वारे त्या जागा भरल्या जाणार आहेत . देशभरातील ५८ वैद्यकीय महाविद्यालयांमधील लवकर सुधारणा करण्याची घोषणा कुलस्ते यांनी केली . माहिती तंत्रज्ञान क्षेत्राच्या सहकार्याने सार्वजनिक आरोग्य व्यवस्थेचा सामान्य नागरिकांना अधिकाधिक लाभ व्हावा यासाठी सरकार सर्व त्या उपाययोजना करत असल्याचे कुलस्ते यांनी स्पष्ट केले .


सुक्या मेव्यामध्ये वापरला जाणारा पिस्ता , अक्रोड आणि बदाम हे सर्वांनाच परिचित आहे . हा सुकामेवा योग्य प्रमाणात खाल्ला तर यातील प्रत्येक घटक हे शरीरासाठी फायदेशीर आहेत . तेव्हा आपण सुक्या मेव्यातील बदाम , अक्रोड आणि पिस्त्याचे प्रमुख फायदे थोडक्यात जाणून घेणार आहोत . बदाम - मेंदूच्या दुर्बलतेवर अक्रोड सेवन केले तर मेंदू बलवान होऊन मेंदूची कार्यक्षमता वाढीस लागते . – सुक्या मेव्याचा राजा म्हणून बदामाला ओळखले जाते . कॅल्शिअम , फॉस्फरस , लोह , नायसिन , ‘ब’ जीवनसत्त्व , तंतूमय व पिष्टमय पदार्थ , खनिज , प्रथिने , बदामात असतात . – स्मृतिभ्रंश , विस्मरण या आजारांसाठी बदाम उपयुक्त आहे . – शरीर व मनाचे आरोग्य चांगले राखण्यासाठी औषधी व अन्न अशा दोन्ही स्वरूपात बदाम वापरले जातात . – शरीरामध्ये रक्ताचं प्रमाण वाढण्यास बदामाची मदत होते . अक्रोड - मेंदूच्या दुर्बलतेवर अक्रोड सेवन केले तर मेंदू बलवान होऊन मेंदूची कार्यक्षमता वाढीस लागते . – अक्रोडमध्ये कॅल्शिअम , फॉस्फरस , लोह , ‘अ’ व ‘ब’ जीवनसत्व , प्रथिने , उष्मांक , तंतूमय व पिष्टमय पदार्थ असतात . – अशक्तपणावर अक्रोड उपयुक्त आहे . - अक्रोडमुळे जेवणाचे पचन व्यवस्थित होण्यास मदत होते . – अकाली केस पांढरे होणे , केस गळणे या तक्रारींवर अक्रोडचं तेलही उपयुक्त आहे . – तसेच अक्रोडचं तेल हे सौंदर्यवर्धकही आहे . पिस्ता - पिस्त्यामध्ये कॅल्शिअम , फॉस्फरस , लोह , प्रथिने , खनिजे , तंतुमय व पिष्टमय पदार्थ व जीवनसत्त्व हे सर्व घटक भरपूर प्रमाणात असतात . – पिस्तामध्ये विपुल प्रमाणात लोह असल्याने त्याच्या सेवनाने रक्त वाढते . – पिस्त्याच्या सेवनाने जंतूंविरुद्धची रोग प्रतिकारक शक्ती वाढते . – पिस्त्याच्या सेवनाने थकवा , नैराश्य ही लक्षणे जाणवत नाहीत .


उन्हाळा आणि फळांचा राजा आंबा यांचे एक अनोखे नाते आहे . उन्हाच्या वाढत्या पाऱ्यामुळे नको नको होणारा हा उन्हाळा केवळ आंब्यासाठी नक्की सुसह्य असू शकतो . कधी एकदा आंबा खातो असे अनेकांना झालेले असते . अतिशय मधुर आणि कितीही खाल्ले तरी मन न भरणारे हे फळ न आवडणारे क्वचितच . आंबा हे आवडणारे फळ असले तरीही तो आरोग्यासाठीही अतिशय चांगला असतो . आमरसाशिवायही , आंब्याचे आईस्क्रीम , मँगो शेक , आम्रखंड , असे एक ना अनेक प्रकार आपल्याला वेड लावून टाकतात . मात्र कोणतीही गोष्ट किती खायची याला काहीतरी प्रमाण असावे अन्यथा त्याचा त्रास होण्याची शक्यता असते . पाहूयात आंबे खाण्याचे शरीराला असणारे फायदे आहेत . फायदे १ . आंबा खाल्ल्याने वजन वाढते असा समज असतो . मात्र तो चुकीचा असून वजन कमी करण्यासाठी आंबा फायदेशीर ठरतो . २ . आंब्यामध्ये ए , बी आणि सी ही तिन्ही जीवनसत्वे पुरेशा प्रमाणात असतात . याशिवायही आंब्यामध्ये शरीराला आवश्यक आणि वजन कमी करण्यास उपयुक्त असे अनेक घटक असल्याने उन्हाळ्यात हे फळ खायलाच हवे . ३ . आंब्यात व्हिटॉमिन ए , आयर्न , कॉपर आणि पोटॅशियम यांसारखे अनेक पोषक घटक असतात . ४ . आंब्यात शर्करा असल्याने आंबा खाल्ल्याने शरीराला ऊर्जा मिळते . उन्हामुळे थकल्यासारखे वाटत असल्यास तुम्हाला शक्ती आल्यासारखे वाटते . याशिवाय नुसता आंबा खाण्याऐवजी मॅंगो शेक किंवा कैरीचे पन्हे घेणेही अधिक फायदेशीर ठरु शकते . ५ . आंब्यामध्ये असणाऱ्या घटकांमुळे शरीराची प्रतिकारशक्ती वाढण्यास मदत होते . चेहऱ्यावरील सुरकुत्या कमी होण्यासाठी तसेच तुकतुकी कायम राहण्यासाठी आंबा उपयुक्त ठरतो . ६ . आंब्यात फायबर्सही मुबलक प्रमाणात असल्याने पोट साफ होण्यासही त्याची चांगली मदत होते .


दागिने किंवा अलंकार हे स्त्रीवर्गाच्या सर्वात जिव्हाळय़ाचे विषय . त्यातही भारतीय स्त्रियांना दागिन्यांचे भारी आकर्षण असते . कोणताही सणसोहळा असो , त्यासाठी प्रत्येकीकडे वेगवेगळे दागिने असतातच . आता येत्या काळात सुरू होत असलेला गणेशोत्सव आणि त्यापाठोपाठ येऊ घातलेले नवरात्र , दसरा , दिवाळी हे सण म्हणजे असे दागिने मिरवण्याची पर्वणी . पण दागिने म्हणजे केवळ सोन्याचांदीचे किंवा मौल्यवान हिऱ्यांचेच असतात असे नाही . अलीकडच्या काळात तर वेगवेगळय़ा धातूंचे आणि मण्या - खडय़ांचे दागिने उपलब्ध असतात . शिवाय त्यामध्ये वैविध्यही आले आहे . सणासुदीला पारंपरिक दागिने स्त्रीचे सौंदर्य खुलवत असले तरी असे दागिने इतर वेळी किंवा कार्यालयात , कॉलेजात जाताना वापर करता येत नाही . त्यामुळेच सध्या बाजारात फ्युजन दागिन्यांची चलती आहे . असे दागिने सणासुदीसोबत एरवी साध्या समारंभांनाही वापरण्याजोगे असतात . भारतात दागिन्यांचे असंख्य प्रकार आहेत . अगदी प्रांतागणिक यात मोटीफ , स्टाईल यांची विविधता येते . त्यात इमिटेशन ज्वेलरीचा पर्याय आल्यामुळे हे दागिने वापरायला सोयीचे ठरतात . सणांच्या मोसमात या पारंपरिक दागिन्यांना अधिक मागणी असते . पण एकदा हा मोसम ओसरला की मात्र हे दागिने कपाटात पडून राहतात . दागिने इमिटेशनचे असले तरी ते वजनाने जड असतात . नेहमीच्या जीन्स , टी - शर्ट अशा वेस्टर्न लूकला साजेसे दिसतीलच , असे नाही . या सगळ्याचा विचार करून यंदा बाजारात फ्युजन दागिन्यांची रेलचेल सुरू झाली आहे . हे दागिने सुटसुटीत , हलके असतात आणि कोणत्याही लूकवर सहज जुळून येतात . त्यामुळे अगदी रोजही सहज वापरू शकता . क्रिस्टल ज्वेलरी पारदर्शी , वेगवेगळ्या रंगांची फिकट छटा असलेले , कधी छान आकार असलेले तर कधी काहीसे ओबडधोबड क्रिस्टल पहिल्या नजरेतच लक्ष वेधून घेतात . हेच क्रिस्टल सध्या दागिन्यांमध्ये सामील झाले आहेत . याआधी बारीक , नाजूक क्रिस्टलच्या माळा ज्वेलरकडे पाहायला मिळायच्या . पण सध्या काहीशा मोठय़ा आकाराचे क्रिस्टलचे इमिटेशन दागिने बाजारात आले आहेत . त्यात पेंडेंट , ब्रेसलेट , नेकपीस , इअररिंग्स , अंगठय़ा असे प्रकार प्रामुख्याने दिसतात . सणांच्या दिवसात एखादा नेकपीस ड्रेस किंवा साडीवर नक्कीच घालू शकता . एरवीच्या गोल्ड , सिल्व्हर ज्वेलरीपेक्षा याचा लूक वेगळा दिसेल . गेरू फिनिश अँटिक ज्वेलरी सध्या तरुणींची लाडकी आहेच . काहीशी काळसर छटा असलेली , कुंदन , खडय़ांचा वापर केलेल्या अँटिक ज्वेलरीला सणांच्या सिझनमध्ये विशेष मागणी असते . यंदा यामध्ये गेरू फिनिश असलेली ज्वेलरी भाव खात आहे . या ज्वेलरीमध्ये दागिन्यांना सोन्याचा मुलामा देताना लालसर छटा दिली जाते . हा रंग गेरूच्या रंगाप्रमाणे गडद लाल असतो . त्यामुळे गेरू फिनिश ज्वेलरी म्हणतात . यात खास टेम्पल ज्वेलरी डिझाइन सध्या ट्रेंडमध्ये आहेत . यात इमिटेशन ज्वेलरी तर आहेत , पण एक ग्राम सोन्याचे दागिनेही उपलब्ध आहेत . नेकपीस , बांगडय़ा , कानातले डूल , मंगळसूत्र पेंडेंट असे पारंपरिक प्रकार यात पाहायला मिळतात . हटके स्टाइल्स नेहमीचे नेकपीस , बांगडय़ा यांना रजा देत काही वेगळ्या धाटणीचे दागिनेही बाजारात आले आहेत . मुख्य म्हणजे यांची प्रेरणा पारंपरिक दागिन्यांमधून घेण्यात आली आहे . त्यामुळे पारंपरिक आणि वेस्टर्न लूकसोबत हे दागिने सहज जुळून येतात . कॉकटेल रिंग्स हा प्रकार सध्या ट्रेंडमध्ये आहेच . हातात एकच मोठाली खडय़ाची अंगठी घातली की इतर बांगडय़ा , कडे यांची गरज नसते . याचबरोबर सध्या कॉकटेल इअररिंग्ससुद्धा बाजारात आले आहेत . लांब आकाराचे हे कानातले लगेच नजरेत भरतात आणि यांच्यासोबत नेकपीस , पेंडेंटची गरजही नसते . हातफूल हाही यातलाच एक प्रकार . कडं आणि अंगठी यांना जोडून बनणारं हातफूल पारंपरिक दागिन्यांचा प्रकार असला तरी फ्युजन ज्वेलरीचा एक भाग बनलं आहे . तसचं सध्या अँटिक फिनिशचे बाजुबंद बाजारात आले आहेत . यांची डिझाइन्स मॉडर्न आणि वेस्टर्न लूकला साजेशी आहेत . त्यामुळे वेगवेगळ्या लुक्सवर सहज वापरता येतात . कुठे मिळतील ? दादर , परळ , क्रॉफर्ड मार्केट , कुलाबा कॉजवे , मालाड , बोरिवली , गोरेगाव मार्केट अशा खास ठेवणीतले दागिने मिळणाऱ्या मार्केटमध्ये हे दागिने तुम्हाला सहज मिळतील . त्यांच्या किमती साधारणपणे १०० रुपयांपासून सुरू होऊन ७०० रुपयांच्या घरात जातात .


टांझानियाचा माजी विश्वविजेता फ्रान्सिस चेका याने भारताच्या विजेंदर सिंगच्या आव्हानाला सामोरे जाण्यापूर्वी शाब्दिक हल्ला चढविला . विजेंदरच्या चेहऱ्यावर इतका कठोर प्रहार करेन , की व्यावसायिक मुष्टियुद्ध करण्याचा विचारही पुन्हा त्याच्या मनात येणार नाही , ’ असे वक्तव्य त्याने केले . जागतिक मुष्टियुद्ध संघटनेच्या ( डब्ल्यूबीओ ) आशिया पॅसिफिक सुपर मिडलवेट गटासाठी ही लढत १७ डिसेंबर रोजी होईल . त्यासाठी दिवसाला ४० फेऱ्या कसून सराव करीत असून , याचा उल्लेख चेकाने ‘अमानवी’ असा केला . मानवी क्षमतेच्या व्याख्येत बसणार नाही इतका घाम गाळतो , असे त्याला म्हणायचे आहे . जय मसांगी त्याचे ट्रेनर आहेत . तो म्हणाला , विजेंदरने आतापर्यंत सर्व व्यावसायिक लढती जिंकल्या असतील ; पण माझ्याकडे ३०० फेऱ्यांचा अनुभव आहे . १७ तारखेला कशाचा सामना करावा लागेल याची विजेंदरला काहीही कल्पना नाही . माझे आव्हान स्वीकारण्यापूर्वी त्याने विचार केला नसावा . या गटात विजेंदर विजेता आहे . चेका ३४ वर्षांचा आहे . तो टांझानियाचा अव्वल व्यावसायिक बॉक्सर आहे .


निरोगी आरोग्यासाठी आठ तासांची झोप आवश्यक असल्याचे सर्वश्रुत आहे ; परंतु रोज रात्री एक तास अधिक झोपल्याने शर्करायुक्त पदार्थाचे सेवन कमी करण्यास मदत होत असून आहारात सुधारणा होत असल्याचा दावा एका अभ्यासात करण्यात आला आहे . लठ्ठपणा आणि चयपचयाचे रोग यासाठी झोपेच्या सवयींमधील बदल कारणीभूत असतात . यामुळे संशोधकांनी झोपेच्या वेळेत वाढ केल्याने आहारात होणाऱ्या बदलांचा अभ्यास केला . या अभ्यासात जास्त वेळ झोपल्याने शर्करेचे सेवन कमी होत असल्याचे किंग्ज महाविद्यालय लंडन येथील संशोधकांना आढळले . शर्करेसोबत कर्बोदकांचे सेवनदेखील कमी झाल्याचे संशोधकांनी नमूद केले . काही वेळ जास्त झोपल्याने शर्करेचे सेवन कमी होणे म्हणजेच आपल्या जीवनशैलीत सामान्य बदलामुळेदेखील लोक निरोगी आहाराचे सेवन करू शकतात हे सूचित करते , असे किंग्ज महाविद्यालय लंडनच्या वेन्डी हॉल यांनी म्हटले . या अभ्यासासाठी २१ जणांना निद्राविस्तार गटात सामील केले होते . त्यांच्या झोपेच्या वेळेत दीड तासाने वाढ करण्यासाठी त्यांना विशेष सल्ला देण्यात आला , तर २१ जणांच्या दुसऱ्या गटातील लोकांना झोपेच्या वेळेत बदल करण्याचा कोणताही सल्ला देण्यात आला नाही . सात दिवसांसाठी या प्रयोगात सहभागी झालेल्यांना त्यांच्या झोपेबाबत आणि आहाराबाबत नोंदी ठेवण्यास सांगितले . त्याचप्रमाणे झोपेच्या कालावधीची नोंदणी करण्यासाठी त्यांच्या मनगटाला मोशन सेन्सर यंत्र बांधून झोपण्याच्या सूचना दिल्या . झोपेच्या वेळेत एका तासाने वाढ केल्याने निरोगी आहाराची निवड लोक करत असल्याचे आमच्या अभ्यासात आढळून आले , असे किंग्ज महाविद्यालयाच्या हया अल खातीब यांनी म्हटले . हा अभ्यास अमेरिकन जर्नल ‘क्लिनिक न्यूट्रिशन’ या नियतकालिकात प्रसिद्ध करण्यात आला आहे .


महाराष्ट्रात हास्याला मिळाले हमखास आरक्षण , कारण महाराष्ट्राचा लाडका कॉमेडी शो ‘कॉमेडीची बुलेट ट्रेन’ प्रेक्षकांना एका नव्या ढंगात सहा महिन्यांआधी भेटायला आला . या कार्यक्रमातील कल्लाकार प्रेक्षकांना त्यांच्या अतरंगी , खुसखुशीत विनोदशैलीने पोट धरून हसवत आहेत . हा कार्यक्रम म्हणजे मनोरंजनाची पर्वणीच ठरतोय . कार्यक्रमातील अनेक बदलांबरोबर यामधील परीक्षक देखील बदलले ज्यांनी काही महिन्यांमध्येच प्रेक्षकांची मने जिंकली . याच कार्यक्रमातील महाराष्ट्राची लाडकी , देखणी आणि आपल्या अदाकारीने संपूर्ण महाराष्ट्राच्या मनावर राज्य करणारी अभिनेत्री सोनाली कुलकर्णी सहा महिन्यांमध्ये या परिवाराचा एक महत्वपूर्ण भाग बनली आहे . याच आपल्या लाडक्या हास्यपरीला म्हणजेच सोनाली कुलकर्णीला ‘कॉमेडीची बुलेट ट्रेन’ मधील कल्लाकारांनी एक छानसं सरप्राईझ दिलं . ज्यामुळे सोनालीला खूपच आनंद झाला . सोनालीचा वाढदिवस १८ मेला असतो . पण , त्याआधीच ‘कॉमेडीची बुलेट ट्रेन’ च्या संपूर्ण टीमने तिला सरप्राईझ दिलं . सेटवर तिच्यासाठी केक मागविण्यात आला होता , स्टेज फुग्यांनी सजवला होता . तिचा वाढदिवस नक्कीच या टीमने खूप खास बनविला यात शंका नाही . यावर बोलताना सोनाली म्हणाली , ‘कॉमेडीची बुलेट ट्रेन’ या कार्यक्रमाचा मी आता सहा महिन्यांपासून भाग आहे जणू हा माझा परिवारच आहे असं मला वाटतं . माझ्यासाठी ‘कॉमेडीची बुलेट ट्रेन’ च्या सेटवर येणं म्हणजे खूप आनंदाची गोष्ट असते . जसा प्रत्येकासाठी रविवार असतो तसंच काहीस माझ्यासाठी इथे या मंचावर येण असतं . माझा वाढदिवस इतक्या सुंदर प्रकारे माझ्या या सगळ्या मंडळीनी साजरा केला हे माझ्यासाठी खूप मोठ सरप्राईज होत . या मंचावर येऊन मला सकारात्मक दृष्टीकोन मिळाला म्हणजेच छोट्या – छोट्या अडचणींमधून देखील आनंद कसा शोधावा हे कळलं . तसेच विनोदाचे कौतुक करण्याची माझी कुवत वाढली असे मी म्हणेन” . माझ्या वाढदिवसानिमित्त मला तर सरप्राईझ मिळालेच पण आता प्रेक्षकांनादेखील लवकरच एक सरप्राईझ मिळणार आहे” . आपल्या वाढदिवसानिमित्त सोनाली संपूर्ण ‘कॉमेडीची बुलेट ट्रेन’ च्या टीमला पुण्यामध्ये पार्टी देणार आहे .


आरएमव्ही गुरुसाईदत्त , प्रतुल जोशी आणि हर्षिल दाणी यांनी कॅनडा ग्रां . प्रि . बॅडमिंटन स्पर्धेत विजयी सलामी दिली . ग्लासगो राष्ट्रकुल स्पर्धेत कांस्यपदक विजेता गुरुसाईदत्तने ऑस्ट्रियाच्या रुडिगर नेडटचा २१ - ७ , २१ - ६ असा धुव्वा उडवला . अवघ्या १८ मिनिटांत गुरुसाईने हा मुकाबला जिंकला . दुसऱ्या फेरीत त्याची लढत जोनाथन लाइशी होणार आहे . प्रतुलने कॅनडाच्या बायरॉन होलसेकवर २१ - १३ , २१ - १२ अशी मात केली . पुढच्या फेरीत त्याच्यासमोर स्कॉटलंडच्या अॅलिस्टर कॅसेचे आव्हान असणार आहे . मुंबईकर हर्षिलने कॅनडाच्या तिमोथी चियूला २१ - ११ , २१ - १४ असे नमवले . दुसऱ्या फेरीतील त्याचा प्रतिस्पर्धी व्हिएतनामच्या तिइन मिन्ह न्युगेनने माघार घेतल्याने हर्षिलला पुढे चाल देण्यात आली आहे . अन्य लढतींमध्ये एच . एस . प्रणॉयची लढत स्वीडनच्या मॅटिअस बोर्गशी होणार आहे . अव्वल मानांकित अजय जयरामसमोर सलामीच्या लढतीत कॅनडाच्या मार्टिन गियूफ्रीचे आव्हान असणार आहे . बी . साईप्रणीतचा मुकाबला तैपेईच्या कान चाओ यू याच्याशी होणार आहे . महिलांमध्ये तन्वी लाड आणि डेन्मार्कच्या ज्युली फिन इप्सेन समोरासमोर असणार आहेत . रुथविका शिवानी आणि कॅनडाच्या कायलेघ ओ डोनघी यांच्यात लढत होणार आहे .


विंडीजविरुद्धचा पहिला टी२० सामना भारताने ५ गडी राखून जिंकला आणि ३ सामन्यांच्या मालिकेत १ - ० अशी आघाडी घेतली . भारताच्या गोलंदाजांनाही केलेल्या माऱ्यापुढे विंडीजचे फलंदाज २० षटकात केवळ १०९ धावाच करू शकले . पण या माफक आव्हानाचा बचाव करताना विंडीजने उत्तम गोलंदाजी केली . त्याच्या वेगवान गोलांदाजांनी भारतीय फलंदाजांना नाकीनऊ आणले . विंडीजचा नवोदित गोलंदाज ओशाने थॉमस याने सामन्यात उल्लेखनीय कामगिरी केली . २१ वर्षीय थॉमसने भारतीय फलंदाजांना चांगलेच हैराण केले . त्याचा मारा प्रचंड वेगवान होता . त्याने टाकलेल्या ४ षटकांमध्ये केवळ एकच चेंडू ताशी १४० किमी वेगापेक्षा कमी होता . इतर सर्व चेंडू त्यापेक्षा हा जास्त वेगाचे होते . त्यामुळे भारतीय फलंदाजांची धावपळ झाली . या सामन्यात सर्वात जलद चेंडू टाकण्याचा पराक्रमही थॉमसने केला . त्याच्या या जलद माऱ्याबाबत भारताचा माजी क्रिकेटपटू आकाश चोप्रा याने एक मजेशीर ट्विट केले . अतिवेगाच्या गुन्ह्यासाठी थॉमसला दंड किंवा शिक्षा का केली जाऊ नये ? असा सवाल केला . त्याचा हा पदार्पणाचा सामना होता . या सामन्यात त्याने ४ षटके फेकत २१ धाव देऊन दोन बळी टिपले . त्यातही महत्वाचे म्हणजे फॉर्मात असलेला भारतीय कर्णधार रोहित शर्मा आणि सलामीवीर शिखर धवन या दोघांना त्याने माघारी धाडले .


तळेगाव ढमढेरे ( ता . शिरूर , जि . पुणे ) : तळेगाव ढमढेरे येथील समाजभूषण संभाजीराव भुजबळ विद्यालयाने १९ वर्षाखालील मुलींच्या संघाने विभागीय पातळीवरील सॉफ्टबॉल स्पर्धेत विजेतेपद मिळवून अव्वल स्थान मिळविले असून , या संघाची राज्यपातळीवरील स्पर्धेसाठी निवड झाल्याची माहिती प्राचार्य बाळासाहेब चव्हाण यांनी दिली . जिल्हा क्रीडा कार्यालय सोलापूर यांच्यातर्फे गुरूवारी ( ता . ५ ) विभागीय स्पर्धेचे आय़ोजन करण्यात आले होते . सोलापूर येथील संगमेश्वर कॉलेजच्या मैदानावर झालेल्या या स्पर्धेत अहमदनगर , सोलापूर व पुणे ( शहर व ग्रामिण ) आणि पिंपरी चिंचवड या सात संघांनी सहभाग घेतला . या स्पर्धेत पुणे ग्रामिण संघाकडून संभाजीराव भुजबळ विद्यालयाने प्रतिनिधित्व केले . या स्पर्धेत उपांत्यपूर्व सामन्यात भुजबळ विद्यालयाने सोलापूर शहर संघाचा दोन होमरनांने पराभव केला . अंतिम सामना पुणे शहर विरूद्ध पुणे ग्रामिण यांच्यामध्ये अतिशय रोहर्षक व अटीतटीचा झाला . या सामन्यात पुणे ग्रामिण संघाकडून संभाजीराव भुजबळ विद्यालयाने एक होमरनने विजय संपादन करून राज्यपातळीवरील स्पर्धेत प्रवेश मिळविला . या संघातील सर्व खेळाडूंना शासकीय सवलती , दहावी व बारावीच्या परीक्षेत ग्रेस गुणांचा लाभ मिळणार आहे . भुजबळ विद्यालयाच्या संघात काजल देंडगे ( कर्णधार ) , दिव्या भुजबळ , प्रणाली भुजबळ , सुलभा भुजबळ , पुजा झेंडे , पूनम मारणे , साक्षी शिंदे , निकीत पवार , अक्षदा मोरे , प्रतिक्षा वडघुले , कोमल वडघुले , स्नेहा साळुंके , रूचा भुजबळ , तेजश्री घाडगे , हर्षदा भुजबळ , सुनिता काळे या खेळाडूंनी भाग घेवून विशेष कामगिरी केली . विजेत्या संघाला प्रा . किरण झुरंगे , ज्ञानेश्वर शितोळे , शालन खेडकर , राजेंद्र हंबीर यांनी खेळाचे मार्गदर्शन केले . विजयी खेळाडूंचे शिक्षण संस्थेचे अध्यक्ष शिवाजीरव भुजबळ , पंचायत समितीचे माजी सदस्य राजेंद्र भुजबळ यांनी विशेष अभिनंदन केले असून , राज्य पातळीवरील खेळासाठी शुभेच्छा दिल्या आहेत .


एकेकाळी छोट्या पडद्यावर राज्य करणारा विनोदाचा बादशहा कपिल शर्मा प्रसिद्धीपासून फारच दूर निघून गेला आहे . कपिल शर्मासोबत एक सेल्फी घेता यावी किंवा त्याचा कॉमेडी शो सेटवर पाहता यावा यासाठी चाहते कितीतरी धडपड करायचे . खुद्द बॉलिवूडचे बडे सितारेही कपिलच्या कॉमेडी शोमध्ये येण्यासाठी वाट पाहायचे . अशा या विनोदाच्या राजाची अवस्था आता मात्र पुरती वाईट झालीय . अपयशी झालेला टीव्ही शो , सहकलाकारांनी फिरवलेली पाठ , पूर्वाश्रमीच्या प्रेयसीसोबत झालेले वाद या सगळ्या कारणानं अस्वस्थ झालेला कपिल गेल्या दोन महिन्यांपासून प्रकाशझोतात नाही . सोशल मीडियापासूनही त्यानं फारकत घेतली आहे . पत्रकारांना शिवीगाळ केल्यानंतर कपिलनं सोशल मीडियापासून चार हात लांब राहणंच पसंत केलं आहे . काही दिवसांपूर्वी कपिलचा एक फोटो व्हायरल झाला होता तो फोटो पाहून चाहत्यांना धक्का बसला होता . आता कपिलचे आणखी काही फोटोही व्हायरल होत आहे . अॅमस्टरडॅममधल्या सुपर मार्केटमधले कपिलचे हे फोटो आहेत . ज्यामध्ये कपिलला ओळखणं जवळपास अशक्य होत आहे . सुटलेलं पोट , डोळ्याखाली आलेली काळी वर्तुळं असा हा कपिलचा फोटो पाहून चाहत्यांनाही धक्का बसला आहे . ‘गेल्या काही वर्षांपासून आपण वेगवेगळ्या कामात व्यग्र होतो . या दिवसांत तब्येतीकडे मी कधीही लक्ष दिलं नाही याचाच दुष्परिणाम आता होत आहे . पण सध्या मी स्वतःच्या आरोग्याकडे लक्ष देण्याचं ठरवलं आहे . जोपर्यंत फिट अँड फाईन होत नाही तोपर्यंत चाहत्यांसमोर येणार नाही’ असंही कपिल म्हणाला . गेल्या काही दिवसांपासून कपिल वादात सापडला होता . तसेच अपयशी झालेल्या शोमुळे नैराश्येत अडकलेला कपिल आता यातून बाहेर येण्याचा प्रयत्न करत आहे . त्यानं या सगळ्यांतून बाहेर पडावं आणि पुन्हा एकदा प्रेक्षकांना खळखळून हसवावं अशी प्रार्थना त्याच्या चाहत्यांनी केली आहे .